qundao/data-zh-poetry huggingface dataset:
西江月
作者：韓淲
朝代：宋

風暖晨光寂寂，月明夜氣沈沈。山間林下步輕陰。花柳飛綿布錦。酒病向誰能遣，春愁惟我難禁。尊前一曲斷腸聲。夢破曉窗敧枕。
西疇寄月露
作者：韓淲
朝代：宋

泉香月露墮吾前，夢遶西疇覓醉仙。
凉入荷風吹柳雨，罷琴尋句聽鳴蟬。
西窗望北高峰清甚
作者：韓淲
朝代：宋

破曉輕寒忽滿樓，高峰雲亦未能收。
蕭蕭便有風前葉，湖海谿山日夜流。
西軒
作者：韓淲
朝代：宋

聞道西軒整，登臨識自今。
溪山雖郭外，樓殿接池陰。
舊觀趙岐發，新詩尹喜深。
水南如此勝，吾老復關心。
見成季昆仲
作者：韓淲
朝代：宋

歲前三日到君家，溪霧連山雨兩涯。
香汎茶甘擁爐坐，紙窗瓶水浸梅花。
視民如傷書呈上饒因其詩次韵
作者：韓淲
朝代：宋

此話休嘲道學殘，憂時當復寸心丹。
扶溝在昔多遺緒，西伯於前實肇端。
縣邑豈皆椎剝甚，民農惟獨撫摩寬。
因公善治重拈起，侑坐誰圖作美觀。
覺安寺
作者：韓淲
朝代：宋

寒夜蕭蕭一枕清，小窗夢破竹風聲。
不知身在紅塵裏，何處知今有宦情。
觀李參政墓
作者：韓淲
朝代：宋

石壁雲泉四十秋，兒時來往見風流。
可堪松柏衣冠地，世事深沉懶轉頭。
觀柳見桃
作者：韓淲
朝代：宋

柳已看看暖，桃仍恰恰開。
葉間驚甚雨，花外合輕雷。
不分青春半，其如素髮催。
官閒惟可句，心醉也尋杯。
觀蓮見雨
作者：韓淲
朝代：宋

竹送荷擎雨脚斜，凉軒初試一杯茶。
逢人莫道溪南好，暑月能清只數家。
訪南岩一滴泉
作者：韓淲
朝代：宋

僧逃寺已摧，唯餘舊堂殿。
顛倒但土木，彷彿昔所見。
山寒少陽燄，崖冷盡冰線。
曾無五六年，驟覺荒凉變。
遺基尚可登，一滴泉自濺。
憶昨淳熙秋，諸老所閑燕。
晦庵持節歸，行李自畿甸。
來訪吾翁廬，翁出成飲餞。
因約徐衡仲，西風過遊衍。
辛師倏然至，載酒具殽膳。
四人語笑處，識者知歎羨。
摩挲題字在，苔蘚忽侵徧。
壬寅到庚申，風景過如箭。
驚心半存沒，歷覽步徐轉。
回思勸耕地，嘗著郡侯宴。
今亦不能來，草木漫葱蒨。
人間之廢壞，物力費營繕。
不如姑付之，猿鳥自啼囀。
訪古寺
作者：韓淲
朝代：宋

一代文鳴能幾人，要須終古景長新。
我來盤礴古洲晚，君亦爲開三徑春。
山遠地平知得句，林疎花近有閒身。
茲遊頗快生雙眼，相賞暫時情轉親。
訪吳推官津亭因喚船小酌而歸
作者：韓淲
朝代：宋

沿洄艤泊更躋攀，好事來尋小艇閒。
却憶武昌遊赤壁，可憐姑熟醉青山。
岸凉崦靄知空谷，水遠汀沙見淺灣。
惜別且同幽興熟，鱣魚潑潑鳥關關。
訪履常於斯遠所館書樓
作者：韓淲
朝代：宋

樓居兩仙人，冰雪玉鍊顔。
整整羽袂飄，意象高且閑。
塵眼一見之，竟日幾忘還。
歸來山空寒，明月流松關。
訪杰上人
作者：韓淲
朝代：宋

澗道濕凍雨，林扉藏斷雲。
寒聲肅肅起，暝色杳杳分。
齋餘隨動息，禪外失知聞。
坐久催煎茗，爐深亦炷熏。
訪杰師不值
作者：韓淲
朝代：宋

老于交往喜尋僧，磵道微寒水未冰。
盡日應身何處供，夜鐘誰上佛前燈。
訪滕賢良邂逅周察推同飲池上
作者：韓淲
朝代：宋

春風雜花池，賓主兩相視。
落日忽已晴，洗盞可無醉。
訪耿運幹不值
作者：韓淲
朝代：宋

束結新樓挾带湖，月臺凌厲雪晴初。
主人不見望猶美，客子空歸興亦舒。
支徑草黄飛野鳥，露洲莎綠下舂鉏。
梅梢過臘花爭發，城裏分明物外居。
詠陶弘景
作者：韓淲
朝代：宋

山中宰相陶隠居，所注本草將何如。
更題真誥作神遇，佳夢是實寧非虛。
人生形神爲幹軀，心欲造設氣乘除。
瞬息變幻爭奪途，入山何難可躊躇。
玉波流煙照林廬，嵐影爽氣歸衣袪。
晏起早卧食息餘，三景九道回八區。
一再傳其坐忘歟，俛仰今昔多憂虞。
榮名中人天機淺，言與不言養恬愉。
詩謝文顯兄弟載酒并簡子暢二首·其一
作者：韓淲
朝代：宋

幾椽牢落依僧住，二妙慇勤載酒來。
名節似君真有道，交游著我定憐才。
譚高屢激清風起，歸近何嫌落日催。
苦憶平生溧陽尉，驅車政爾犯黄埃。
詩謝文顯兄弟載酒并簡子暢二首·其二
作者：韓淲
朝代：宋

柱杖敲門借竹看，步隨紓曲轉林端。
架邊綠蔓陰成幄，橋下清流春有湍。
君作屋廬嫌近俗，我因巖谷遂深盤。
儻思出郭少塵事，或命巾車初不難。
詩逢
作者：韓淲
朝代：宋

詩逢惡境無一字，酒爲可人須百盃。
醉眼却愁天地窄，頹齡肯受歲華催。
秋生遠樹吹紅葉，雨過空庭滿綠苔。
飲罷從教黄鵠舉，吟邊宜看白鷗來。
諸葛解元家分韵
作者：韓淲
朝代：宋

溪橫葛陂水，上有稚川宅。
歡言一壺酒，未覺千歲隔。
詩經茱菊節，人語風雨夕。
雅俗調本殊，奚止相什百。
謁尹諫議墓
作者：韓淲
朝代：宋

髣髴兒時拜德容，中州江左事難同。
高泉宰木陰陰綠，白髮人來酹曉風。
謝乙翁上人
作者：韓淲
朝代：宋

雨後晚窗日，方盃燎竹爐。
二茶勞見餉，一記又能摹。
看了信何有，啜來昏更無。
阿師莫作劇，我悔不逃儒。
謝人遺藷
作者：韓淲
朝代：宋

風起爐寒鬻未成，兒驚門底有人聲。
乃携藷藥來相饋，尚带泥沙便可烹。
夷以采薇清易足，屈於餐菊恨難平。
老身得此渾無事，捧腹摩挲且莫鳴。
謝友人惠筍
作者：韓淲
朝代：宋

知我出山久，忘却山中味。
持贈忽滿奩，不憚少破費。
抽萌有生意，抱節無嫩氣。
祇恐人已俗，食之又何謂。
謝戶曹載酒見訪
作者：韓淲
朝代：宋

閉閤燒香正寂寥，忽看結客過衡茅。
溪山有味真堪樂，松竹無心肯絕交。
老樹枕流傾社甕，凉風吹月上山殽。
浮梁飲散各歸去，夜靜水明摇柳梢。
謝昌甫到九峰·其一
作者：韓淲
朝代：宋

二父知翁二十年，莫論上世往來賢。
寓邦更到村庵遠，不信翁心不黯然。
謝昌甫到九峰·其二
作者：韓淲
朝代：宋

靈井曾煩翁記文，至今流水對荒墳。
孤兒自掃松間祭，人隔九泉聞不聞。
謝昌甫芋藥·其一
作者：韓淲
朝代：宋

山翁不管膏粱味，道士常從芝朮餐。
想見散庵高潔地，竹罏深火對瓢簞。
謝昌甫芋藥·其二
作者：韓淲
朝代：宋

八年置散荒墟境，數月無祠迫暮冬。
芋藥五斤誰饋我，甑塵無用歎溪舂。
謝昌甫茶且囑同往來諸友飲之
作者：韓淲
朝代：宋

山翁包題抵書信，盥掌剝封乃茶茗。
更看健句團筆陣，得之足以忘食寢。
清風兩腋何敢辜，常日諸人當聚飲。
陸子泉頭活火煎，一啜須令各蘇醒。
謝章令率同官載酒
作者：韓淲
朝代：宋

宿麥雨可種，野梅凍欲坼。
令君領賓從，假日訪幽僻。
陽升正初辰，道泰知有日。
觴行既頻屢，談至或憤激。
眷言數君才，何乃辱此邑。
大夫如豫章，建厦固所急。
簿公名家駒，薦士宜首及。
尉曹學省彥，求盜豈其職。
征官偉丈夫，名宦終見迫。
顧我獨亡頼，甘作山林役。
定遷且半載，未有如□□。
溪山爲欣豫，閭里爭誦說。
意同邀陶潜，事異過執戟。
人事果好乖，推遷已疇昔。
謝送石松·其一
作者：韓淲
朝代：宋

大滌洞頭雙逕間，望窮天目但槃跚。
如今覓得雲根樹，景氣祥飈溢翠寒。
謝送石松·其二
作者：韓淲
朝代：宋

故人知我老生埃，天目春松亦茂哉。
從此澗清山愈邃，移來不待著詩催。
謝黄子耕惠紙被時在錢塘乍冷無衾窘甚
作者：韓淲
朝代：宋

西江寒籐濯清冰，擣成楮衾起霜稜。
朱門鼎食笑弗顧，只有蕙帳眠山僧。
精緻不數氈毯厚，潔淨未必綾錦能。
禦冬氣清神煜煜，煖老體輕夢騰騰。
幽人玩之喜欲舞，可與飲水同曲肱。
江夏無雙知此意，又見寒來祇布被。
吳山客舍久窮愁，帝城貴家誰顧視。
急呼大兒開篋箱，取以贈吾真雅遺。
拂拭牀間時自思，展轉枕邊誠有愧。
當如此衾堅且白，身外輕肥皆棄置。
譚南恩見過
作者：韓淲
朝代：宋

正在山前看木犀，兒童驚報故人來。
急扶藜杖過橋去，喜見朱轓作牧回。
嶺外山川多瘴癘，江南朝市有塵埃。
經行又泥冰溪水，且折清香荐一杯。
譚守約陳漕林宰同遊南巖得問字
作者：韓淲
朝代：宋

高情動巖壑，幽討忘遠近。
追隨得秋日，挈榼多美醖。
悠悠遠朝市，寂寂委時運。
雨集星散間，他年或相問。
讀半山詩
作者：韓淲
朝代：宋

鍾山投老漫尋詩，幽草閑花水滿陂。
步轉暖風還盡日，坐因凉雨獨移時。
讀唐韓文公和皇甫持正陸渾山火詩
作者：韓淲
朝代：宋

神焦鬼爛陸渾山，皇甫與韓吟其間。
曲突徙薪城市事，可憐焦土是咸關。
讀徐湖雪句
作者：韓淲
朝代：宋

坐看何如更步行，草低葉滑小橋平。
沾泥不作凡心濁，積水渾疑仙骨輕。
雲逼曉園幾欲雨，煙開晚寺却嫌晴。
一溪遶我山前去，未信溪山有我情。
讀成季近詩慨然有懷諸人·其一
作者：韓淲
朝代：宋

近來詩句無人道，猶得章泉與栗齋。
寂寂南豅霜雪裏，一枝梅蕊又能佳。
讀成季近詩慨然有懷諸人·其三
作者：韓淲
朝代：宋

梅山已謝小山老，律調不同情不殊。
九日一尊潘德久，相思相與是西湖。
讀成季近詩慨然有懷諸人·其二
作者：韓淲
朝代：宋

因君却數舊過從，南北東西路亦通。
孟達宣城何澹泊，樟丘斯遠更丰融。
讀昌甫詩
作者：韓淲
朝代：宋

玉山高並兩峰寒，向背稀稠畫亦難。
一味清新無我愛，遥看直北是長安。
讀書
作者：韓淲
朝代：宋

窗明晴日小樓居，靜坐閒翻案上書。
理路漸通文向熟，試將回向此心初。
讀東溪可正平詩
作者：韓淲
朝代：宋

冰霜落澗歲云暮，寂寂遠岫松風回。
村深古寺作鐘磬，車馬路斷樵者來。
參差一抹起宿雁，清淺數枝橫小梅。
日昃翠寒雲屋迥，竹爐煨火盡餘杯。
讀歸去來詞
作者：韓淲
朝代：宋

彭澤非緣懶折腰，便如蓮社也蕭條。
經邱尋壑歸來事，醉眼興亡日月飄。
讀淵明飲酒詩
作者：韓淲
朝代：宋

山水幽絕處，吾亦難爲情。
此道世莫講，肯計身後名。
徇名與逃名，俱若可憐生。
百年能幾何，大半寵辱驚。
醒醉一昭徹，本來孰虧成。
讀韋蘇州詩呈申之兼示八姪直之
作者：韓淲
朝代：宋

結髮遊上國，煌煌開吳京。
州檄易湖海，所至塵慮嬰。
焉知二十載，潦倒還重經。
親黨勞行役，朋來展交情。
登臨共翔集，離闊獨怔營。
暑氣曉猶斂，堤水散新萍。
得理景無違，安時事逾輕。
讀魏仲先處士詩有感偶成二首·其一
作者：韓淲
朝代：宋

顧影自婆娑，食貧如我何。
不嫌知己少，常畏識人多。
過澗耿獨立，看山行自歌。
衡茅濕餘雪，風葉亂煙波。
讀魏仲先處士詩有感偶成二首·其二
作者：韓淲
朝代：宋

澗泉韓仲止，生計聊復爾。
無錢向誰嗟，有酒徒自喜。
盡日覽形容，流年驚髮齒。
夜夜猶早眠，寒來更慵起。
讀鮑謝詩·其一
作者：韓淲
朝代：宋

山水能娛人，清氣溢方州。
曳杖僧坊側，積潦看橫流。
風光草際變，雲物天中浮。
士豈悉慕藺，吾其不夢周。
緬邈五柳陶，歸來事西疇。
讀鮑謝詩·其二
作者：韓淲
朝代：宋

晝日夏方永，逝波川上驚。
摇毫抒情思，莫知蛙黽鳴。
老身偃仰間，遐心尚何征。
顧步得所逢，揮手疑過清。
黄流潏斷港，青柳散前榮。
夫我自蓽門，伊人滿蕪城。
景急語勿緩，混茫風雅生。
豔歌行
作者：韓淲
朝代：宋

翠幕朱簾蘇小家，濃熏蘭麝競奢華。
繁絃度曲柱爭雁，媚臉持盃眉拂鴉。
錦帳春餘情未極，寶釵分處夢無涯。
紅樓何在香塵合，恨不都將命乞花。
貧樂軒
作者：韓淲
朝代：宋

林深自愛玉溪濱，肯問囊空甑有塵。
但掃軒窗置書冊，時將樽俎醉詩人。
幽尋靈運登山屐，靜寄淵明漉酒巾。
南渡百年青社遠，如君終不負閒身。
買梅花木犀海棠橘栽置庫中
作者：韓淲
朝代：宋

護此數寸根，待彼數枝花。
何時春風來，老眼易橫斜。
桃紅與李白，長安事芳華。
買栽恐無地，識者能幾家。
家山對石澗，冬日百樹梅。
梅花已一開，無時不持盃。
客至雖留連，客去轉徘徊。
今棲省戶間，一株手親培。
賀新郎
作者：韓淲
朝代：宋

又見年年雪。水浮橋、南岸幽處，周遭森列。橫碧軒中空舊話，獨釣寒江愁絕。更一段、冰霜高潔。忽得兩篇強健曲，倚迴風、灑急憑誰說。嗟鞏雒，乃閩浙。何當醉酒揚雄宅。問避人避地，其如楚之輿接。覽德已而歌鳳去，千仞輝翔難躡。我和句、卻愁狂輒。折盡梅花傷歲暮，□撒鹽、起絮分才劣。雞犬靜，澗籬�懟�
賀新郎
作者：韓淲
朝代：宋

梅蕊依稀矣。歲華深、け然但把，杖藜閒倚。山繞荒林紅葉下，落日孤城煙水。意興寄、云何則是。底事疏枝橫絕峭，未吹香、便與花相似。不忍折，為之喜。寒鴉萬點霜風起。正人家、園收芋慄，小槽初美。欲醉阿誰同一飲，擬賦才成又止。老態度、渾侵發齒。摸索孤根春在否。任紅紅、白白皆桃李。空爛漫，豈能爾。
賀新郎
作者：韓淲
朝代：宋

病起情懷惡。小簾櫳、楊花墜絮，木陰成幄。試問春光今幾許，都把年華忘卻。更多少、從前盟約。擬待鶯邊尋好語，恍殘紅、零亂風回薄。思住事，信如昨。清明寒食須行樂。算人生、何時富貴，自徒蕭索。試著春衫從酒伴，亂插繁英嫩萼。信莫被、功名擔閣。隨分溪山供笑傲，這一身、閒處誰能縛。琴劍外，盡杯酌。
賀新郎
作者：韓淲
朝代：宋

萬事佯休去。漫棲遲、靈山起霧，玉溪流渚。擊楫淒涼千古意，悵怏衣冠南渡。淚暗灑、神州沈處。多少胸中經濟略，氣□□、鬱郁愁金鼓。空自笑，聽雞舞。天關九虎尋無路。嘆都把、生民膏血，尚交胡虜。吳蜀江山無自好，形勢何能盡語。但目盡、東南風土。赤壁樓船應似舊，問子瑜、公瑾今安否。割捨了，對君舉。
贈任行甫
作者：韓淲
朝代：宋

一自春風龍井遊，遁庵僧寺最清幽。
山行步穩同飛蓋，水際望窮時渡舟。
但覺眼前多逸興，豈知別後有深愁。
霜天邂逅武夷路，黄葉滿川空白頭。
贈余之任
作者：韓淲
朝代：宋

記得青巖載酒時，僧窗吹雨夜簷低。
如今共踏南豅路，却說青巖看木犀。
贈俞司戶
作者：韓淲
朝代：宋

春風苑路百花枝，猶記青袍上第時。
喜事爲君嘗把酒，交情雖我亦哦詩。
傳礲梅畔看新築，鷲嶺松間覓舊題。
別後相逢乃如此，人生難得是襟期。
贈劉信卿
作者：韓淲
朝代：宋

從來人物數江西，地占廬陵盛一時。
細說交游皆我敬，豈期邂逅得君知。
金堂玉室欣同集，鴈塔龍頭合共期。
文采珊瑚才器遠，老懷風味爲哦詩。
贈劉叔驥縣尉苕溪家也
作者：韓淲
朝代：宋

西風苕水清，春日卞山橫。
莫問桃花紅，但說蓴菜生。
騷人居是間，俛仰得其情。
公家文章家，三世蜚英聲。
爲予父子交，豈特青眼明。
凄凉四十年，道舊誰復聽。
只今冰溪水，流波照空城。
公來坐澗谷，忍聞千載名。
世道日澆僞，出語皆可驚。
東望章泉山，尚足堅此盟。
贈劉解元
作者：韓淲
朝代：宋

潮落潮生一水通，崑山縣前桃花紅。
劉改之者忽相逢，桃花正在煙雨中。
面須如戟頭已童，君雖不言我亦窮。
一杯竟醉立下風，江西人物舊所宗。
贈南屏潜講主
作者：韓淲
朝代：宋

小樓經卷雜琴書，落架蒲桃影碧疎。
施主去來多佛事，堂僧分散各清居。
戲臨米帖行吟後，困理茶鐺出觀初。
門外滿堤沽酒市，誰看金鯽舊池魚。
贈向親
作者：韓淲
朝代：宋

大耐人家舊相門，共嗟北路尚堪論。
載披留別知己敘，此意寥寥屬耳孫。
贈吳子似·其一
作者：韓淲
朝代：宋

喜君常誦介庵詩，此老流風百世知。
摸索期思長短句，象山如在更沙隨。
贈吳子似·其二
作者：韓淲
朝代：宋

漸老方知欠往還，等閒蕭寺得同盤。
呂曾舊事今如夢，且上南山橫碧看。
贈天台鄭道士
作者：韓淲
朝代：宋

霞杯爲奏阮咸曲，悵望十年湖水煙。
聞過東嘉看雁蕩，野雲留宿話翛然。
譚詩忽見蔣雲出，今去洞庭衡岳前。
能說鍊師神不老，識全元是赤城仙。
贈子任
作者：韓淲
朝代：宋

每恨沙坑遠，十年纔兩過。
閒人身則爾，君子意如何。
古井無驚浪，喬林不改柯。
留連因繾綣，躑躅爲婆娑。
贈孔唐叟
作者：韓淲
朝代：宋

雲璈飲霞醖，時乘震初爻。
潛天與孔聖，靜俟乾坤交。
誰云星壇虛，可以共默朝。
我爾一片合，雅俗非淳澆。
御氣凌罡風，月暈意已消。
贈季倫伯皋叔姪
作者：韓淲
朝代：宋

兩龔二阮古來希，古月之家喜得之。
邂逅數年成契闊，因仍幾日復追隨。
有詩有酒須人勝，無命無才亦我宜。
華髮蒼顔勝强健，霜清山影鴈參差。
贈孫叔晦解元澈
作者：韓淲
朝代：宋

春風花下一杯酒，瀟灑玉溪溪上頭。
醉裏只知傾意氣，別來誰識訴憂愁。
覇王城畔看遺跡，歸鴈亭邊憶勝遊。
他日相逢更何許，夜深燈火記綢繆。
贈孫尉
作者：韓淲
朝代：宋

人生貴相親，風味入杯酒。
不在識面早，嘯歌而握手。
樂哉唱酬富，且復知取友。
茫茫江湖道，屈指誰耐久。
吾行古贊州，溪山照窗牖。
是中得雅士，意氣何深厚。
便合置青瑣，誰云尚墨綬。
隠吏有子真，相望千載後。
凍雨古道長，微茫濕枯柳。
贈懃老
作者：韓淲
朝代：宋

客路何曾好，禪林一味清。
鐘聲回短夢，梵唄入幽情。
綺語多生債，塵勞宿念輕。
詩邊懷抱嬾，聊復爲君傾。
贈成季子任
作者：韓淲
朝代：宋

心跡能閒淡，何勞數面親。
沙坑元似故，坎石更常新。
陶寫非流俗，尋思隔幾塵。
清溪舟楫句，乃復在茲辰。
贈斯遠
作者：韓淲
朝代：宋

一自離城府，經年欲從遊。
豈曰秋氣高，粲然在林丘。
酒熟未易飲，詩好未易酬。
幽窗展席地，宛轉十日留。
才如不羈馬，胸次貫九流。
籋雲有霄漢，跼蹐不足憂。
駕言驪駒歌，散處非阻修。
鴻鴈天南飛，時當寄綢繆。
贈日者入浙
作者：韓淲
朝代：宋

信城居士揚今古，老大馳聲更不群。
只是陰陽與流轉，便能貴賤合知聞。
功名要以時難得，賢哲惟夫命亦分。
好事勞君過山澤，因行爲我看風雲。
贈晁大令尹
作者：韓淲
朝代：宋

少回餘刃到琴歌，便覺民生政以和。
撫字自然成訟簡，豐登元不爲苗多。
溪山有暇乘軒出，僚友常時載酒過。
我亦久爲疎散客，與君吟嘯欲如何。
贈曾承務
作者：韓淲
朝代：宋

紹興人物志，贛上盛諸曾。
積厚培應固，流長續更興。
四明愁獨散，二浙喜相承。
再緝文盟日，吾儕豈面朋。
贈李孟達審計
作者：韓淲
朝代：宋

敬亭不可見，得見敬亭人。
寂寂紅塵裏，長安風日春。
人生易爲感，華髮倏已新。
從容一撫几，圖書正橫陳。
臭味有美惡，風俗多澆淳。
飄然湖海身，欲去還逡巡。
贈杰宿之
作者：韓淲
朝代：宋

山林春雪未花開，生日何情近酒杯。
似醉似醒方鶻突，上人剝啄带茶來。
贈楊相士
作者：韓淲
朝代：宋

賢愚貴賤不相關，風鑒如何著眼看。
三百年來舊宗社，公卿將相滿朝端。
贈潘德久舍人
作者：韓淲
朝代：宋

閒常喜哦詩，逢君了無句。
豈不有所思，蓋噤莫敢吐。
朅來吳山頭，汩沒時日度。
悠悠衆交情，往往半親故。
積陰盛暑寒，棲遲一筦庫。
君侯謫仙人，邂逅辱雅顧。
杯行閲新編，指點盡韶濩。
不謂正始餘，得此諸老趣。
慇懃復招喚，傾倒所藏聚。
法書多海岳，掛壁徧毫素。
中間出娉婷，清聲彩雲駐。
倒指不數人，百年幾相遇。
昨朝高軒過，隘巷亦驚謼。
甆甌茗葉煎，石鼎柏子炷。
幽窗坐談久，不覺晚橫霧。
感君厚意長，因之寫欣慕。
工夫未平夷，漫以懷抱賦。
轉庵法眼正，逢場到朝路。
終當入林密，共結茅屋住。
安心參活法，一滌塵土污。
贈王理曹
作者：韓淲
朝代：宋

行遍山巔與水涯，南遊何地說中華。
故人又見君三世，薄宦休論我一家。
邂逅薰香因把酒，從容附火試煎茶。
典刑文顯誰能信，搔首疎梅看雪花。
贈葉監元密
作者：韓淲
朝代：宋

兒時聞說卞山翁，宗主文章翰墨功。
今日園林應自好，當年冠蓋定誰同。
獨驚再世登門舊，共喜重孫有祖風。
收拾世科歸相業，老懷何幸復相從。
贈蔡八
作者：韓淲
朝代：宋

休論南渡恐傷神，歲月推遷少此人。
已解捐軀言國事，可能忘命掃邊塵。
賈生痛哭初何意，壯士長歌豈隠淪。
我在玉溪徒自老，杜門今度幾秋春。
贈趙倅
作者：韓淲
朝代：宋

老去懷玄英，冠塵已滿纓。
宦遊雖降志，棲遯實留情。
幸以此身在，何由得眼明。
相家逢別駕，仕路合專城。
敢謂融尊滿，而同孔蓋傾。
不嫌林竹迥，却愛石泉清。
舉扇風襟豁，停杯月面輕。
銀潢瀉天派，詩就玉繩橫。
贈趙十·其一
作者：韓淲
朝代：宋

泉石何關爾，多應潔我塵。
試揩雙泪眼，徒惜一吟身。
選甚年年別，須當物物親。
相遭雖澹泊，秋得雨方新。
贈趙十·其二
作者：韓淲
朝代：宋

薄夢驚秋曉，窮原喜夕陰。
只知閒迤邐，不覺老侵尋。
鳥翼應知倦，蟬聲亦和吟。
酒闌詩更逸，巖寺記同臨。
贈趙十有懷其兄
作者：韓淲
朝代：宋

伯氏心軒渠，其跡則隠耀。
仲氏跡迴翔，其心則顯道。
心跡亙乾坤，學力貴閫奧。
吾非六十化，事物豈至到。
宿簡流緒長，家國治誰告。
贈趙成父
作者：韓淲
朝代：宋

教得兒登第，儒科一素風。
故家欣未艾，吾黨不應窮。
拭目行都裏，興懷寓里中。
如君老兄弟，好去一尊同。
贈趙景伯
作者：韓淲
朝代：宋

蜀道一琴鶴，高齋二百年。
中原之文物，諫疏慶曆傳。
政塗竟以歸，虛白更安禪。
嗚呼清風長，不與時俗遷。
每行大夫墟，躊躇倍依然。
或逢其耳孫，此意庶可宣。
敢論家世舊，豈但婣戚聯。
只今我衰微，青衫空裹纏。
憂家復憂國，和戰何其偏。
世臣匪喬木，休戚實共焉。
君從鄭莊來，邂逅驚四筵。
到我南溪上，訪我南澗邊。
飲我一兩杯，和我三四篇。
扶摇手中筆，湛如朱絲絃。
公侯必復始，愛直爾青氈。
要知先賢後，瓜瓞自緜緜。
子産晉叔向，信矣仇池仙。
贈鄭尉
作者：韓淲
朝代：宋

玉溪夜飲十年時，月底群山翠作圍。
盡吸煙霞歸酒盞，但知風露著人衣。
飄零如我空攀桂，邂逅從公合采薇。
南北兩峰元自好，長安城裏暗塵飛。
贈鄭處晦
作者：韓淲
朝代：宋

人間臭味易相尋，誰復詩騷著意深。
自古高吟唯洛下，一時勝事說山陰。
閒看禪月臺前水，笑倚靈山閣外林。
安得朱絃與疏越，與君三歎有遺音。
赭亭山白雲寺
作者：韓淲
朝代：宋

扶輿窈窕入山家，一道溪流淺見沙。
春色不因寒意少，冷烟和雨澹梅花。
赭亭山白雲寺
作者：韓淲
朝代：宋

風霜高潔天意寒，捫蘿石壁不作難。
躋攀古寺地陡寬，中有定僧瑣玄關。
靜聽鳥聲人意閑，六塵掃除法觀還。
驀地整履還下山，世緣禪機無兩般。
走筆戲詠散庵
作者：韓淲
朝代：宋

結庵名散將何爲，心散意散空自知。
等閒收拾到窗戶，草木亦覺風披披。
浮世徒爾相拘束，達人大觀歲月速。
有時散蕩吟一詩，詩與此庵無盡期。
走筆答上饒
作者：韓淲
朝代：宋

閒花羞對去年叢，君正青春我禿翁。
夜來一陣催花雨，二十四番花信風。
赴貴池臨別呈景清兄
作者：韓淲
朝代：宋

試吏齊山敢作難，相看風雪去途殫。
客情已覺自無緒，子職不知誰問安。
親老豈禁成遠別，我思只合且團欒。
三年願得各强健，贏得歸來滿室歡。
趙七哥歸併呈乃翁
作者：韓淲
朝代：宋

前時秋熟不能留，愧此常生間闊愁。
見說長翁游隔郡，欣從重客到吾州。
阿咸唁戚因迂步，諸友適來如合謀。
居士聞斯須大笑，閒中離合等浮漚。
趙主奉得易帥所書敬齋二字
作者：韓淲
朝代：宋

閑身八桂復清湘，邂逅猶於敬不忘。
寫作齋名君記取，他時拈出話尤長。
趙主簿以許旌陽李八百像刻來因得二首·其一
作者：韓淲
朝代：宋

眇眇西山路，誰知許旌陽。
餘事斷蛟爾，劍氣聊自藏。
羣陰養魑魅，往往常披猖。
安得從其游，像刻不可忘。
君能一弔古，摹遺勞持將。
定非凡子須，相與彌慨慷。
趙主簿以許旌陽李八百像刻來因得二首·其二
作者：韓淲
朝代：宋

蕭蕭八百洞，高安尚流傳。
謂李脫亦可，貌出真神仙。
洗我短世悲，遐哉謂之玄。
安得從其遊，棄置塵垢羶。
君能一弔古，摹歸遺何偏。
澗頭霜葉寒，相與知其賢。
趙主簿闢書室因喜三世兩中科舉
作者：韓淲
朝代：宋

喜闢書窗好，高垂鴈塔名。
孫謀端有自，祖業信能宏。
山木鬰爭秀，簷花香最清。
太霞仙袂遠，老眼爲雙明。
趙倅再賦又次韵答
作者：韓淲
朝代：宋

閒却身心墮一偏，從渠佳月更凉天。
每思君子宜看竹，設道宜男誰戴萱。
寂寂故鄉通德里，悠悠往行孝廉船。
江南過夏多梅雨，賦就郊居空放言。
趙倅又和一絕許予過當再以前韵呈之
作者：韓淲
朝代：宋

健筆幽葩總是春，非公高韵孰全真。
要知草野多凡卉，不過桐門無此人。
趙倅古句見寄和答
作者：韓淲
朝代：宋

出門非有礙，何地著老身。
幸哉倚樓仙，乃不嫌我真。
時時寫興來，憂道不憂貧。
較彼肉食鄙，未知隔幾塵。
浩蕩如白鷗，信矣誰能馴。
餘干相國家，世代常有人。
上饒監郡尊，尚許閒者親。
更語春山君，扶藜整紗巾。
詩情復如何，柰此寂寞濱。
趙倅同守作太乙醮禱雨次其韵
作者：韓淲
朝代：宋

雲車在望已多陰，想見東皇識此心。
城闕步虛環珮冷，田廬望歲桔槹深。
天高地下羣龍起，雷動風行萬馬駸。
午夜寶章昭格處，願言三日便爲霖。
趙十同飲
作者：韓淲
朝代：宋

君家兄弟非他人，與爾同寓冰溪濱。
醉吟浪宕只這是，天地混沌疑非真。
琢得一句兩句出，未必魂魄無精神。
知我罪我春秋經，王覇隆替俱埃塵。
趙十將入山避生日
作者：韓淲
朝代：宋

已御祥琴又一年，忍因初度醉賓筵。
爲君煮餠邀朋舊，容我尋詩話古先。
信義自應如皎日，功名誰不上凌煙。
宗盟祖業非他比，長夏相期玉水邊。
趙十有詩及高泉之行因思往年同遊青巖
作者：韓淲
朝代：宋

秋花滿青巖，禪榻如昨日。
舉眼曾幾何，歲月流電疾。
君其壯藻思，我已老蓬蓽。
誰云彼高泉，春晚又能出。
寺底讀葉碑，祠前看周筆。
夷猶慨以慷，緬邈咤而叱。
思君弟行役，應惜良會失。
朋從淫液之，於我豈固必。
旁觀徵逐間，往往誚遊逸。
相望一樽酒，朱絃理青瑟。
墜緒或可尋，陳迹安可詰。
澒洞塵瞇人，榮名真蟣蝨。
趙十生日作醮事
作者：韓淲
朝代：宋

清飆吹塵玉溪煙，龍舟未收菖蒲天。
城東寶香祈永年，振振公子陳醮筵。
雨零霞外來羣仙，德我壽我明自然。
宣簡流芳正綿延，華裾織翠金丹圓。
趙十讀通鑑有詩和韵贈之
作者：韓淲
朝代：宋

胸蟠萬卷富，莫受半點塵。
治道雜朱紫，聖塗纏荆榛。
誰將十七史，一筆能具陳。
論說兼軻雄，紀載由周秦。
首明禮與分，世變損益因。
裕陵錫序尊，惟恐書易淪。
後學今如何，識治宜蔚彬。
區區李唐臣，魏陸猶言仁。
南北固分合，夷夏寧屈伸。
往哉涑水翁，元祐第一人。
帝謂勝荀悅，我生豈不辰。
趙十重整山堂南北蒼翠在望
作者：韓淲
朝代：宋

水南常只見靈山，城市誰曾顧此間。
空占巃嵷成晻靄，安能嵽嵲盡迴環。
高堂知整軒窗靜，曲徑應多草木閒。
眼界一親心更遠，屬聯佳句不當慳。
趙吏部挽詩
作者：韓淲
朝代：宋

克保家聲大，脩明國論難。
退閑聊激懦，辭召豈圖安。
入館纔郎省，高科合世官。
同門名士筆，留狀後人看。
趙太社出示夕月齋宮所作次韵報之
作者：韓淲
朝代：宋

年時過我澗之南，寂寞寬閒所共堪。
此道吾儕非自苦，人情物態是誰諳。
灰心縱惜形容變，餬口猶圖齒頰甘。
且和湖邊夕月句，老生無奈只常談。
趙寺丞之子來代書寄
作者：韓淲
朝代：宋

只有心情在，都無言語吟。
子官忻見面，翁節苦爲心。
霜雪歲云暮，風雷冬已深。
老身相望處，徒益鬢華侵。
趙將招飲南池
作者：韓淲
朝代：宋

暮春南池上，遊朋一追隨。
豈不能把酒，亦復多成詩。
主人歌聲長，塵務誰思惟。
握手到爾汝，却恨杯行遲。
是身既長閒，便覺處處宜。
秉燭夜向深，明月忽如斯。
勿使兒輩覺，甚矣吾獨衰。
趙將示及吳推官詩
作者：韓淲
朝代：宋

玉溪蓮幕哦詩聲，聲和水南松竹清。
眼中孰不有言句，句到極則何能聽。
衡茅吹寒日惆悵，倚樓公子猶相訪。
袖裏新篇乃若人，春風翡翠蘭苕上。
趙履常入建陽·其一
作者：韓淲
朝代：宋

文行士所貴，世或鮮知道。
道通天地人，斯足爲我寶。
文高多外馳，行實徒自保。
意誠而動化，豈不在深造。
其間有徑庭，一一宜探討。
探討自得之，樂哉可忘老。
趙履常入建陽·其二
作者：韓淲
朝代：宋

俗眼無特見，多以形似非。
波流一蕩靡，莽然渾無依。
豈不有天才，又思衆所譏。
蹉跎度歲月，竟作淺陋歸。
隨世得富貴，事業徒纖微。
偉哉六經書，聖賢所發揮。
趙履常湖北倉經過因話昔惘然久之
作者：韓淲
朝代：宋

俛仰之間又一年，舊遊新話兩茫然。
驚心會聚初何所，滿意飛騰不在邊。
眇眇桃宮聊記取，峩峩芸閣久迴旋。
歲寒玉雪清冰地，纔著纖塵是市廛。
趙履道同宿南豅梅大放次其韵
作者：韓淲
朝代：宋

老身居山復入山，隨山夾路溪彌漫。
南豅深處作幽夢，我輩白鷗盟勿寒。
梅花乘春既宜飲，綠毛么鳳非人寰。
坐中長少偶然集，白雲清氣生簷間。
醉酣低摘仍高攀，興來物會殊未闌。
悠悠不但惜此爾，要留佳話他年看。
趙履道有詩因和韵
作者：韓淲
朝代：宋

惜此郊原一日春，高山山下葛溪濱。
聲傳遠樹知樵斧，影落橫波識釣輪。
步穩折花空到眼，興闌啼鳥更藏身。
與君扶路乘殘酒，清夜醒來夢亦新。
趙推官求久齋詩項平甫有句
作者：韓淲
朝代：宋

萬好庵中主，今誰記此人。
久齋詩固在，晏叟意尤新。
已逸决科步，要持爲學身。
尚賢而尚德，餘事了通津。
趙推官詩卷昌甫數稱許之
作者：韓淲
朝代：宋

句句芳華字字香，章泉巨擘意深長。
爲渠力挽抉雲漢，與衆爭光掃粃糠。
每以成章能膾炙，孰於行卷敢權量。
南池自是風流地，波撼水村荷氣凉。
趙推寄朱氏楚辭
作者：韓淲
朝代：宋

迴鴈峰前寄楚辭，古時人語已如斯。
少翔幕下寧天定，近入臺中信已知。
連帥朱今當共學，故侯劉昔尚誰思。
春來草滿南池水，何日薰兮又屈巵。
趙昌甫寫寄江西道中詩卷
作者：韓淲
朝代：宋

眼底誰無一卷詩，詩能如此亦何爲。
縱言光景留連者，春在人間有幾知。
趙清江几間見劉小山詩卷
作者：韓淲
朝代：宋

錦翻香字彩牋輕，折盡青青柳下亭。
半夜隔江風月冷，碧雲深處是詩星。
趙清江携臨安酒來飲
作者：韓淲
朝代：宋

一壺猶带武林春，細拂湖邊陌上塵。
此去清江八百里，秋深蓬底是行人。
趙簿溪亭張饒縣約共飲有懷睡翁·其一
作者：韓淲
朝代：宋

歲晚相從說睡翁，擁爐吹燭酒杯同。
九原不作泉溪冷，空以殘編著眼中。
趙簿溪亭張饒縣約共飲有懷睡翁·其二
作者：韓淲
朝代：宋

衝風被褐過橋來，水淨孤城沒點埃。
只是老懷猶自可，懷人驚世復何哉。
趙簿留飲望城裏海棠因思履道且寄民瞻
作者：韓淲
朝代：宋

相望海棠思故人，最高臺是北城闉。
看來先自花饒笑，興到從他酒入唇。
語燕既歸驚作社，盟鷗何在且行春。
妙年秀發如君少，桃李紛紛只世塵。
趙運幹秩滿經由寄懷任舍人直院九日
作者：韓淲
朝代：宋

季月黄花酒，今還過玉溪。
野僧談衆妙，林叟祇孤暌。
滕閣有前境，胥山無別蹊。
會須直學士，霄漢記閒栖。
跨鶴臺
作者：韓淲
朝代：宋

臺占溪南最上峰，政成民樂得從容。
彼時高李情如許，此地蘇丁事偶逢。
可是吾身羨輕舉，肯令人眼溷塵蹤。
昂昂紫府飛來處，一片笙簫酒滿鍾。
跨鶴臺
作者：韓淲
朝代：宋

道人白鶴庵，絕頂似仙家。
尋幽得臺城，杳杳入青霞。
踏莎行
作者：韓淲
朝代：宋

雨意生涼，雲容催暮。畫樓人倚闌干處。柳邊新月已微明，銀潢隱隱疏星渡。今古佳期，漫傳牛女。一杯試與尋新句。幽懷冷眼是青山，舊歡往恨渾無據。
踏雪登前山
作者：韓淲
朝代：宋

躡屐穿林歸寺，持香裹茗尋僧。
磴道已三尺雪，巖居惟一枝藤。
蹈中見過山間·其一
作者：韓淲
朝代：宋

貴賤曾何在，悲歡孰使然。
如君真絕足，奈我已華顛。
勳業誰彝鼎，文章自簡編。
中原有前輩，吾憶范忠宣。
蹈中見過山間·其二
作者：韓淲
朝代：宋

三月多風雨，門前澗水侵。
岸花無一片，園柳忽成陰。
有客因留飲，呼兒取次斟。
橋南春郭外，珍重肯幽尋。
身老
作者：韓淲
朝代：宋

酬應於外久，身老氣亦餒。
混淪一區宇，涵澄即淵海。
雅俗詩書遷，炎冷歲節改。
運轉大化間，壽者亦何待。
軒窗薝蔔瓶浸佳甚
作者：韓淲
朝代：宋

瑟瑟風聲去復還，薄煙輕日小窗閒。
銅壺更浸新薝蔔，香撲書簾筆格間。
載酒送昌甫至十許里分韵得送字
作者：韓淲
朝代：宋

翁歸章泉山，我以一尊送。
荒流忽逢梅，孤峭費嘲弄。
情親闊別去，旋即墮幽夢。
風生千樹春，寒入萬木凍。
杯行二三子，醉語或驚衆。
歲晚夫如何，塵外無倥傯。
轉覺
作者：韓淲
朝代：宋

轉覺親知少，旁觀事緒多。
百年從汩沒，一句待吟哦。
小雨催新桂，連陰養晚禾。
山深秋澗水，清溜亦盤渦。
辛卿有言雨則清潤晴則清和昌甫因爲五字次韵呈之
作者：韓淲
朝代：宋

雅俗豈殊調，今古信一時。
晴雨草木長，摸索皆我詩。
善來子趙子，身世忽若遺。
顧瞻絕代人，乘閑有幽期。
和潤見名理，處處清氣隨。
坐卧泉亂鳴，孟夏凉侵肌。
睡餘供茗事，禪榻鬢成絲。
進退出處間，何心玩易羲。
辯才塔院次致道韵
作者：韓淲
朝代：宋

蘇趙從前說辯才，後人塵土不須猜。
風篁嶺下青春晚，寂寂應知我獨來。
近從校書得太玄今又得蜀本歐陽文
作者：韓淲
朝代：宋

本朝二百年，古文盛歐陽。
平生幾討論，皓首誦山房。
誰知落宦網，不暇相携將。
旦旦藥市遊，夜夜隘巷藏。
黄沙撲几席，細塵污衣裳。
欲從人乞之，囁嚅但徬徨。
珍重李校書，愛我窮詞章。
假借復取贈，轉覺厚意長。
聊窮述作心，軻愈參翺翔。
向來太玄經，遺我喜若狂。
晝夜測中養，至今迷三方。
二書或有盡，盛德胡能忘。
述意
作者：韓淲
朝代：宋

不學神仙不問禪，此心收處亦安然。
春風桃李閒行樂，夜月林泉常未眠。
有客杯盤猶草草，無人杖履更翩翩。
門前地僻紅塵遠，贏得虛閒近簡編。
送上饒韓宰官滿歸東陽
作者：韓淲
朝代：宋

三年製錦見能賢，秩滿歸來寶婺邊。
族闊是非無不爾，位高翻覆有如然。
莫因別派妨隨牒，且念前聞穩著鞭。
北客相家今幾許，堂堂忠獻自凌煙。
送仲至罷歸
作者：韓淲
朝代：宋

纔得公來又見歸，浙江瀰眇越山微。
岸花汀草依然是，官柳宮槐頓爾非。
朝路往還從舊少，詩家識賞至今稀。
西興渡口斜暉裏，儘好風帆槳棹飛。
送仲至長樂帥幕
作者：韓淲
朝代：宋

文筆擅名第，當置臺館中。
不合大雅尚，天怒令詩窮。
昔年弄水亭，一見知不同。
繼而靈山陽，示我所作工。
豈期江海上，浩然復相從。
小篇清且麗，大篇疏而通。
尚友梅都官，不但楊陸翁。
和平事淡泊，志意驚盲聾。
時時寫幾句，豈只凡馬空。
又喜富收拾，錦繡紛青紅。
决定得名世，挽回正始風。
岑岑閩嶺山，連帥鼓角雄。
幕府少爲貧，因與了事功。
地煖罕霜雪，榕陰荔枝叢。
不妨資食啖，閒遊佛老宮。
萬一遇真隠，識賞無匆匆。
送伯皋入書院
作者：韓淲
朝代：宋

江湖契闊四年別，澗谷經行五日留。
撲撲落梅啼鳥換，離離荒草昔人愁。
餘寒漫自青山老，稍霽當同綠水遊。
不羨章泉能薦禰，却忻半隠得依劉。
送伯輝之官德興
作者：韓淲
朝代：宋

愛惜吾民爲國憂，錙銖尺寸本征求。
勿輕朱墨勾稽日，當重金繒講解秋。
奮起儒科多意氣，養成人物轉風流。
竹林回首琴書地，猿嘯鶴鳴山翠浮。
送何學諭赴江西陳漕之招
作者：韓淲
朝代：宋

籬邊無菊可清尊，又見行人別我門。
隨意一杯非暢飲，徒知九日欲何言。
寒煙淮塞干戈滿，野路江村鳥雀喧。
滕閣迥臨雲雨上，好依英簜說丘園。
送余制幹赴四明
作者：韓淲
朝代：宋

鯨波環甬東，生犀駕鰍船。
戈旗耀玄甲，聲震登萊邊。
運柁指河洛，連檣擣幽燕。
中堅有宗臣，重望推世賢。
神機贊廟謀，天授黄石編。
青春策名勳，幕府當慨然。
英英臺閣姿，秉羽寧拘攣。
賈勇出緒餘，一舉四海全。
雲帆萬里風，杕杜歌勞還。
送余子壽暫回上饒
作者：韓淲
朝代：宋

尋常五六月，弄泉南澗幽。
微步匝山影，餘凉撫茶甌。
低回金輦塵，固爲升斗謀。
雖無啼饑阻，捫腹已白頭。
汗漿走弊輿，漫刺何所求。
看君已通籍，合上東觀游。
弦歌指秣陵，袖手遠急流。
又乘舶䑲風，嚴灘理還舟。
寄謝我猿鶴，行藏儘悠悠。
送余解元再往吳中
作者：韓淲
朝代：宋

西湖浙右多佳士，爲我春風各寄聲。
睡閣有閒當領略，癯庵因過試經行。
終年離索非人事，它日相思不世情。
更是吳王舊池館，桃紅李白草初生。
送余運管入浙
作者：韓淲
朝代：宋

日邊護漕建臺深，榮路長才入壯心。
正是規恢要多士，須知汲引有知音。
向來除夜嘗同賦，此別何時復盍簪。
好上鴛行參劍佩，爲言風雪老山林。
送俞司戶
作者：韓淲
朝代：宋

喜見魁鄉士，薰風唱第歸。
豈惟榮里社，亦足慶庭闈。
仕路當亨奮，儒家要發揮。
一杯餞行色，靈鷲想煙霏。
送僧上懷玉
作者：韓淲
朝代：宋

渺渺楓樹秋，送僧上懷玉。
白雲度絕巘，清寒滿深谷。
杖頭掛蘿薜，笠外見鴻鵠。
却笑懶殘隘，隨緣受榮辱。
送八姪赴調借仲和兄所贈詩韵
作者：韓淲
朝代：宋

莫忘前人食息間，好將祿養奉親歡。
愧予行淺無堪法，幸子時亨能效官。
經緯家聲元自好，棟梁門戶各相看。
西風喜送吳中去，年少加鞭信不難。
送八歌歸寓里
作者：韓淲
朝代：宋

我覺日已老，夢寐思故山。
故山修竹多，春流正潺湲。
喜汝調官歸，尚得年歲閒。
爲我守墳墓，經理田舍間。
四時溫飽外，尋幽可怡顔。
出入更擇友，勢利常懷姦。
因風頻寄書，慰此雙鬢斑。
潮橫漁浦渡，水滿龍山灣。
離眼望征棹，形滯心已還。
誰憐輦轂吏，青衫裹癡頑。
送十哥歸宣城
作者：韓淲
朝代：宋

送子歸何許，家在宛水邊。
相看敬亭在，鳳凰應相連。
松楸鬰已拱，我老心凄然。
乃祖儒業盛，爾父還能賢。
汝復舉進士，筆勢方翩翩。
六年北闕場，一笑兩周旋。
道舊感存沒，離懷偶成篇。
功名有康莊，少壯宜加鞭。
送十瓜十梅易十竹於鄭一
作者：韓淲
朝代：宋

十瓜十梅得十竹，君應笑我喜可掬。
芳華春育豈凡同，苦節冬藏惟勁獨。
取才要記自高臺，著實能忘本深谷。
寄謝悠悠莫驚嗤，草木無情山澗綠。
送合州青陽道人
作者：韓淲
朝代：宋

靈元一點結胎胞，識取陰陽氣象交。
具體無過乾六畫，施功全自震初爻。
玉池金室歸真境，紫府丹臺近樂郊。
更有些兒玄牝物，青城山頂約誅茅。
送吳主簿之官
作者：韓淲
朝代：宋

上饒有路達松陽，江浙隣封只異鄉。
幾載玉峰超霧重，一朝蒼嶺惠雲長。
决科意氣能相過，隨世功名合自彊。
高士不爲何太甚，且稽絲粟恐民傷。
送吳判官
作者：韓淲
朝代：宋

儒家辰告當訏謨，紛紛莫厭形勢塗。
甲兵調度應敵爾，君行鄱水聊載驅。
有文與詩錦機織，夾道雲山正堆積。
癡兒固有了官事，歸日奚囊觀筆力。
別酒無用鯨吸川，芝山杖藜湖接天。
使君自是江海客，有來矍鑠當歡然。
如今百事皆撐柱，寬得一分猶復古。
蕭條野老爲賡吟，此話不同知底數。
送吳推官
作者：韓淲
朝代：宋

執友曹器遠，高才步瑶京。
許予非詞伯，隻字罔敢輕。
因君官玉溪，乃曰能詩聲。
夢寐於蘇黄，處家義利明。
尺書既宛轉，滿紙仍丁寧。
自是得往還，吟邊亦飛觥。
苦值公事勞，無暇詳考評。
但知醉言舞，談諧到忘形。
忽焉秩滿歸，歲月流電經。
懷抱信舒卷，物態何枯榮。
新凉起風檣，石淺灘瀨清。
推蓬試躊躇，正爾候蟲鳴。
行行錢塘湖，悠哉故人情。
器遠如相忘，爲說華髮生。
君之趙子野，惜未同鷗盟。
所賦定益奇，南北兩山橫。
送周叔謹
作者：韓淲
朝代：宋

學行世所稀，到眼發孤咏。
聞君欲高卧，當不與物競。
師從既名德，朋友且多令。
堂堂麗澤公，沉潛率理性。
武夷老仙伯，辯析至於命。
願言融液之，此意千載盛。
相逢復相別，一進當一慶。
波流易蕩委，山立要持正。
剡中山水窟，眼界可便靜。
因風時寄音，各各藥其病。
送周次公入浙
作者：韓淲
朝代：宋

衝風霜雪繁，澗路少行迹。
相望一山爾，那知有行役。
人常畏違離，我懷復難釋。
歲晚欲晤言，門前尚誰客。
臨安至山陰，玉室多仙宅。
酒船尋賀老，才大今詩伯。
東方諸侯上，千騎森華戟。
村館足奇士，龍門可奪席。
優遊何當還，梅花正云白。
無令詩囊空，但恐酒杯窄。
斯時定何時，臘月哉生魄。
送四叔辰州推官
作者：韓淲
朝代：宋

離別不作惡，豈是人真情。
作惡既已久，此情何由平。
昔我少年時，與居多戲爭。
雖曰諸父行，同隊猶弟兄。
先公最憐君，訓告尤丁寧。
豈知十載後，星散各經營。
往年招真巖，君嘗送我行。
夜飲不計酒，曉騎馳霜明。
今我髮漸白，煢然對空觥。
君乃辰州去，迢迢湘水清。
一官會自奮，唾手收功名。
如何還送君，溪頭舟已橫。
送子壽入吳改秩
作者：韓淲
朝代：宋

昔也壽皇時，蓋以戰而守。
强敵難得志，和書驛使走。
持循四十年，罔敢爲戎首。
世道倏升降，甲兵忽在手。
輕舉將畧疎，彼彊反歸咎。
遂令北伐篇，小大皆滅口。
不憚累金繒，祇願和好久。
廟算屬仁賢，尊事貴黄耈。
祖宗締創深，施澤等高厚。
朝班上青瑣，憂國合細剖。
行行遠家林，寒露濕蕪柳。
無惡夸毗兒，無哂拓落叟。
何須莫吟詩，何須力飲酒。
送子應丈兼懷元默兄
作者：韓淲
朝代：宋

去年風雪夜，高樓醉題詩。
今年風露秋，把酒看木犀。
懷人在何許，分教大江西。
掩關正愁予，公來殊好奇。
故交非不多，那有此襟期。
徘徊僅三日，歸舟又前溪。
凄凄木葉飛，荒山夜猿啼。
公住無庸歸，人生休別離。
送孟五六哥
作者：韓淲
朝代：宋

惜別經年事已非，悔於塗炭坐朝衣。
放身滄海未爲失，滿目青山胡不歸。
零落交遊難聚集，凄凉族緒易因依。
有來少住爲佳爾，老我逃虛甘息機。
送孟元立之官行都酒所
作者：韓淲
朝代：宋

行色西風入帝城，新凉吹稻雨開晴。
月明茅店五更夢，潮上溪船千里程。
老覺依依人去住，閑思一一我經行。
功名意氣雲霄路，冠劍鏘然佩玉聲。
送孫司戶
作者：韓淲
朝代：宋

再世論交意已親，會逢還在葛谿濱。
同流要是涇隨渭，絕俗何殊玉與珉。
落珮倒冠誰避地，垂紳搢笏自知津。
下言只有長相憶，乳燕鳴鳩又晚春。
送客·其一
作者：韓淲
朝代：宋

吟到西湖詩更清，路經嚴瀨想舟行。
春風細雨潮回處，好泊徐村入帝城。
送客·其三
作者：韓淲
朝代：宋

延陵有客正同僚，千里相望意已消。
功業文章付盃酒，孤山東畔問漁樵。
送客·其二
作者：韓淲
朝代：宋

榮宦重來十數年，管絃深處百花天。
雲飛咫尺璇霄去，給札西清聽奏篇。
送富陽曾丞
作者：韓淲
朝代：宋

富春山下好哦詩，訪古懷賢亦自奇。
孫祖墓荒猶巃嵸，嚴陵臺在更淪漪。
鯉庭徯次真爲樂，鳳闕趨朝信有期。
一棹潮風解袢暑，石橋秋近足歸思。
送履常中州買漁艇歸半溪二三友放溜來迎
作者：韓淲
朝代：宋

送客中州外，乘流只自看。
日斜孤棹晚，月上一溪寒。
離合原非易，行藏似不難。
歸來理幽伴，莫負酒盃寬。
送彭世昌回自武夷
作者：韓淲
朝代：宋

愚聞象山翁，雄辯欲明道。
君嘗升其堂，叩擊務深造。
晚開山水窟，謂此可忘老。
從容能幾何，翁已終壽考。
遺文力披尋，古制資探討。
想君念師門，沒世耿懷抱。
近從武夷伯，舊話益可考。
豈惟翁所親，蓋自世之寶。
歸來過玉溪，惜別爲傾倒。
樂地無古今，春風動花草。
送徐仙遊赴省
作者：韓淲
朝代：宋

得雋春風有世科，西湖花柳奈君何。
會逢舊治經行久，相與陳人笑語多。
快睹揮毫明禮樂，不須製錦更弦歌。
開禧正以才經濟，臺閣中間要講磨。
送徐斯遠從施樞帥隆興
作者：韓淲
朝代：宋

暮春雨乍歇，新晴綠陰生。
啼鳥集幽聽，殘花愜閒情。
惻愴百慮感，良友倏告行。
牽衣坐已久，欲語聲不鳴。
東湖波浩蕩，孺子名與清。
今古信同調，下榻人自驚。
公貧良可療，我志還當平。
臨觴毋重辭，公亦爲我傾。
送成季·其一
作者：韓淲
朝代：宋

經月紅塵共小樓，西風吹夢遶湖流。
文場兩地還趨走，客路他鄉有去留。
壯日功名看輦路，老年心緒喜滄洲。
北關門外一杯酒，潮水廟山灘上舟。
送成季·其一
作者：韓淲
朝代：宋

纔見西來又見歸，子陵臺下水煙霏。
停橈應爲一回首，笑殺京塵滿客衣。
送成季·其三
作者：韓淲
朝代：宋

想見庭闈日望歸，好催帆影度山霏。
團欒共頌椒花處，真樂人間是綵衣。
送成季·其二
作者：韓淲
朝代：宋

秋日烘林巖桂花，笋輿應過野人家。
青山路口望烏石，綠水渡頭行白沙。
里社遊從情最樂，弟兄團聚興無涯。
重陽天氣君歸去，賸醉芳尊詠物華。
送成季·其二
作者：韓淲
朝代：宋

開歲春風我亦歸，雪雲猶带雨霏霏。
不須別酒添鄉思，待上靈山同振衣。
送戴少望知軍入朝
作者：韓淲
朝代：宋

二年人說戴江陰，五馬常存萬古心。
肯以清朝爲得路，豈開黄卷始知音。
見聞雜陋由來久，音旨親承請自今。
時世適然多出處，達觀鐘鼎等山林。
送推官攝邑鉛山
作者：韓淲
朝代：宋

準擬新凉共酒巵，溪山到處少清詩。
何年結社得如此，比日登樓已可知。
製邑且分蓮幕去，鳴琴應負錦囊隨。
鵝湖石井青楓峽，又近淵明把菊時。
送敬之
作者：韓淲
朝代：宋

一笑招真巖，屈指如昨日。
梅雨打溪船，回路頓蕭瑟。
豈知數載後，相逢仕塗出。
復是暮春時，薰風轉呂律。
武夷山甚高，千丈聳崷嵂。
昧者信誰知，見者多自失。
名父難爲子，世論莫深詰。
要使學力健，用則定爵秩。
我亦理征帆，相將坐林密。
先乃送君歸，斑衣入堂室。
從容奉親歡，豈但文度膝。
送文叔同晦之宿鵝湖午間坐松下塊石煎茶
作者：韓淲
朝代：宋

鵝湖十丈古松下，喫得一杯茶味甘。
却坐僧窗撥寒火，滿編新句又同參。
送施仲益何文蔚余子任及蔣吳二友赴省
作者：韓淲
朝代：宋

會適章丘役，寒梅滿路生。
逢花百餘韵，顧我不勝情。
祖送尋言句，相期豈利營。
南宮三數子，能賦復經明。
送施寺丞筠州
作者：韓淲
朝代：宋

江西道院少迴旋，蚤晚依然省部遷。
教子既同分竹虎，傳家元自冠金蟬。
向來朝闕看飛珮，此去名藩好著鞭。
八百洞開應一笑，遊閒更與問黄仙。
送施知院洪帥
作者：韓淲
朝代：宋

便好槐庭聽報麻，少遲江右建高牙。
使華仕路應爭羨，晝繡鄉閭合共誇。
別院笙歌開祖席，滿城桃李正飛花。
不知誰下陳蕃榻，且看兒童竹馬遮。
送昌甫至十里分韵得四首·其一
作者：韓淲
朝代：宋

霜重花未多，風回香自若。
荒店野水深，枯枝墮寒雀。
送昌甫至十里分韵得四首·其三
作者：韓淲
朝代：宋

老懶問花事，尚與梅相看。
蒼然暮色至，只恐空吹殘。
送昌甫至十里分韵得四首·其二
作者：韓淲
朝代：宋

相送五年前，把酒常在茲。
夾路梅花開，歲晏將何爲。
送昌甫至十里分韵得四首·其四
作者：韓淲
朝代：宋

瑞峰高入雲，又見君歸去。
坐輿無怱忙，逢梅見容與。
送昌甫蓋前晚獨立澗上看桃花初開意思正適時見昌甫來也·其一
作者：韓淲
朝代：宋

澗頭薄暮看桃花，忽見高人來過家。
一酌扶藜村塢去，夜清燈火思無涯。
送昌甫蓋前晚獨立澗上看桃花初開意思正適時見昌甫來也·其三
作者：韓淲
朝代：宋

春來閒談竟誰同，啼鳥漫山弄暖風。
章泉水生野花發，老眼古意唯此翁。
送昌甫蓋前晚獨立澗上看桃花初開意思正適時見昌甫來也·其二
作者：韓淲
朝代：宋

恨不追隨到玉山，笋輿吚軋可怡顔。
詩情酒興復幾許，春在花光草色間。
送昭武蔡倅
作者：韓淲
朝代：宋

春陰生曉寒，澗空雨冥冥。
草迷側徑滑，車馬誰肯經。
敲門有嘉客，故家駕屏星。
道舊相□□，百年之典刑。
昔我伯祖翁，忠惠與齊齡。
契不減歐陽，驟語人解聽。
昭武六百石，便當歸明廷。
至今弦歌地，玉水流餘馨。
君侯真不凡，山峙而淵渟。
盤盤龜曳尾，昂昂鶴梳翎。
東風吹眼明，倏然如酒醒。
送曾甥八三哥
作者：韓淲
朝代：宋

文家渺江海，事物隘天地。
不患寡所識，要在索其至。
聖賢力已到，螟蜾世名利。
堂堂一唯翁，守約妙洙泗。
眷言汝少年，趣向已知意。
相從匝寒暑，愧我有事累。
歸舟江風急，惜別重增喟。
約己能自修，它年幸相記。
送曾鴻甫著作還朝
作者：韓淲
朝代：宋

進退非關我重輕，鄉來何屢乞青城。
西風又上蓬山去，指日須爲政地行。
衛霍功名思滅敵，成康時世欲持平。
西湖之上煙波闊，回首能令眼倍明。
送榘恭回貴池
作者：韓淲
朝代：宋

乃祖朱轓地，銅章又若翁。
江山應似舊，郡邑本來同。
浙右還圍棘，湖邊又艤篷。
思常游宦處，爲子送秋風。
送沅陵宋令之官
作者：韓淲
朝代：宋

雪殘沙軟草芽肥，梅萼翻簷柳拂堤。
山色翠連盤瓠石，水聲清接武陵溪。
要看撫字歸談笑，且與經行試品題。
我亦錢塘江上去，書林猿鶴共凄凄。
送溫尉赴調
作者：韓淲
朝代：宋

富春山下賞花時，夜半潮生醉不知。
人事變遷驚易老，歲華荏苒歎多奇。
風聲野樹吹殘葉，雪意江梅發好枝。
且喜彈冠天上去，舊登臨處爲題詩。
送潘舍人護客
作者：韓淲
朝代：宋

往來試與護氈裘，淮水湯湯江水流。
霜雪馬頭應北望，風烟舟尾且南遊。
皇華使節名方起，天寵廉車爵更優。
翰墨場中真矍鑠，壯懷能賦亦封侯。
送潭帥朱晦翁先生赴經筵
作者：韓淲
朝代：宋

度江今幾時，恐同元祐初。
中間一報復，河洛已丘墟。
先生講金華，此意將何如。
君子與小人，似難動誅鋤。
要使各當位，正論常有餘。
幸哉邊陲靜，羣蠻亦安居。
大是民力窮，郡邑困軍儲。
又且士氣弱，虛言多闊疎。
先生其扶持，行顧平日書。
西風動召節，帥閫來徐徐。
經行得古臺，逸攬志愈攄。
孺子守窮巷，敢負師訓歟。
殷勤拜席間，別語不暇舒。
斐然忽成章，先生其念諸。
送爆竹潘舍人
作者：韓淲
朝代：宋

使者歸來守歲除，嘉殽應笑去年無。
錦囊自是詩無敵，寶带還看騎甚都。
想見頌花方列炬，故將爆竹伴屠蘇。
祝公茂介春祺去，明日朝元拱御爐。
送王安行
作者：韓淲
朝代：宋

西湖非不佳，草木已變衰。
芙蓉花雖紅，奈逼清霜時。
昔見决科日，春酣桃杏枝。
今從秣陵來，我乃官于茲。
紛紛許史家，悠悠王謝兒。
吾儕撫書劍，百事胡能知。
蕪湖連大江，風煙蕩灣碕。
子歸但飲酒，可逭寒與饑。
送王寺簿倅秩滿回蘄·其一
作者：韓淲
朝代：宋

澗頭連雨水還平，岸草縱橫日日生。
過眼空林惟鳥影，驚心匝地轉蛙聲。
病多止酒慵尋句，老矣焚香喜誦經。
見說玉溪王別駕，二年官滿又將行。
送王寺簿倅秩滿回蘄·其三
作者：韓淲
朝代：宋

淮山何處是蘄春，想見家林猿鶴新。
合上烟霄輸壯志，却分風月又閑身。
極知歸去無多日，細數交游有幾人。
江左夷吾誰得似，急乘溫詔起經綸。
送王寺簿倅秩滿回蘄·其二
作者：韓淲
朝代：宋

百年駐蹕在東南，薄宦浮生士所諳。
進退何心空自了，別離滿眼我難堪。
救時事業終須做，隨世功名亦喜談。
命也奈何天咫尺，鸞臺鳳閣本潭潭。
送王景育弋陽尉官滿入吳
作者：韓淲
朝代：宋

天下之好事，不我則彼爲。
何必獨我出，然後爲得時。
但恐才學短，講論日以卑。
豈止身非賢，君民何所宜。
我雖無用處，連蹇於茅茨。
所幸眼未昏，英妙見于斯。
君學既不器，君才復不羈。
一尉已三年，東上不可遲。
國家仁德深，丕冒及四夷。
中間臺閣尊，政事多臯夔。
拔茅果彙征，四夷易鞭笞。
薰兮方南風，聽我歌此詩。
送章撫幹兼寄皇甫襄陽
作者：韓淲
朝代：宋

薰風幕府上隆中，想見旌旗照日烽。
絕塞江山元自若，故都京洛豈難通。
古今只有時艱阻，賢否寧無志不同。
羊陸規模亦深遠，因言爲我寄元戎。
送耿宣贊·其一
作者：韓淲
朝代：宋

西湖水月兩峰高，吳會東臨日夜潮。
鳷鵲未央仙仗裏，眼明入閣上雲霄。
送耿宣贊·其二
作者：韓淲
朝代：宋

數年來往於南鹿，酒到詩成情轉親。
鵬翼喜君才得路，春風更不話離情。
送耿宰屬浙漕秋試
作者：韓淲
朝代：宋

傾壺玉澗金波委，天地中間惜九秋。
跬步往來空躑躅，何心出處試綢繆。
柯山風葉無樵斧，湍石煙簑有釣舟。
鴻鴈初飛吳越冷，震風堆雪卷潮頭。
送耿師幹得閤門
作者：韓淲
朝代：宋

羽儀上閤拱清班，天近紅雲咫尺間。
禮集會朝馳北闕，祥開壽節頌南山。
龍鸞鞭扇隨分合，鵷鷺衣冠得往還。
休沐定從湖寺去，人生誰不有忙閒。
送耿運幹當湖酒所
作者：韓淲
朝代：宋

一自西風散芰荷，殷勤風雪更婆娑。
經年誰謂酒邊少，此日我云林下多。
才俊榮親當折桂，時清祿仕且嘉禾。
論交論契無餘語，收入離筵入短歌。
送胡教授秩滿東歸
作者：韓淲
朝代：宋

煙塵暗江淮，風雪到溪澗。
交遊人復去，荏苒歲云晏。
山空歸飛鴉，洲靜起宿鴈。
浮生貴壯圖，流俗厭末宦。
相期豈輕肥，自笑祇藜莧。
三年疏數中，一旦遠近間。
老身要長健，他事誠易辦。
升沉由遇合，出處付譏訕。
送臨江時教授秩滿還婺兼寄鞏戴
作者：韓淲
朝代：宋

豈無戴在伯，亦有鞏仲至。
兩賢夙所尚，離懷想憔悴。
吁嗟同窗錄，英彥非一二。
或富於詞章，或窮於道義。
因君肯相過，重之寫吾記。
浮楊清江柁，乃泊高溪地。
停橈倚薰風，班荆坐蕭寺。
匆匆復何言，但念宿昔事。
金華紫崔嵬，少小得嬉戲。
星回三十載，前哲日凋墜。
傳聞築新祠，翻覆堪涕泗。
只今臺閣尊，源流庶可嗣。
君之內婣親，伯長最風誼。
還鄉一杯酒，多謝熟致意。
朝廷已更化，賢者必征彙。
速下七里灘，得時須得位。
送致道
作者：韓淲
朝代：宋

君家兄弟賢，四海得師友。
卜居赤城霞，山水照戶牖。
宗盟懶致身，時務能袖手。
紛綸五經笥，聖處端不朽。
每切鄉往之，喜從仲氏後。
青春錢塘湖，僅爾一杯酒。
微吟已相和，要論合深扣。
調官復東還，知我離索否。
送舒同安監暫回上饒
作者：韓淲
朝代：宋

秋入玉山靜，羨君乘歸軒。
曉凉紅蓼渡，晚晴黄葉村。
兒女羅酒漿，歡呼爭候門。
家人有真情，巷黨無雜言。
豈不念別久，三年在真源。
幸從帝里回，有命須騰騫。
嬉遊且卒歲，餘事不足論。
予方仰寸祿，日日思故園。
西湖雖云樂，而多車馬喧。
送芮玉山
作者：韓淲
朝代：宋

苕溪秋碧卞峰濃，蓴菜鱸魚興味中。
製錦歸來應自適，角巾行往與誰同。
才華便合爲時用，士論須知得譽隆。
留取棠陰在巖邑，爲公頻到詠仁風。
送莊賢良自鍾山歸鏡山
作者：韓淲
朝代：宋

邂逅薰風醉酒壺，秋聲俄已到菰蒲。
扁舟西笑遊鍾阜，攟載東還入鏡湖。
尚友更思狂客不，愛閑時過放翁無。
壯心老矣詩情在，滿眼雲山道轉孤。
送葉卿湖南轉運判官·其一
作者：韓淲
朝代：宋

野路荷花發，薰風使者車。
老懷諳萬事，雅俗問三閭。
嶽麓只如此，湘江應可居。
時平閒護漕，歷覽且舒徐。
送葉卿湖南轉運判官·其二
作者：韓淲
朝代：宋

自恨登門久，飄零歲月深。
近知無復舊，後定不如今。
聲迹嗟貧病，形容入醉吟。
經行纔頃刻，何日奉書琴。
送行甫
作者：韓淲
朝代：宋

師門講絕學，淡泊易荆榛。
錙銖利害牽，不暇能親仁。
君侯志意高，面無三斗塵。
越從武夷來，邂逅京華春。
抵掌顧我談，文彩天麒麟。
歸哉吳閶門，太湖漾無垠。
修名恐不立，何必問屈伸。
送許鼓院入朝
作者：韓淲
朝代：宋

九華風物想依然，一隔星霜近十年。
方喜因依二天庇，又看歸覲五雲邊。
蹌蹌朝士推賢業，穆穆虛皇待奏篇。
收取功名上臺閣，人間誰不羨登仙。
送趙五哥秋試
作者：韓淲
朝代：宋

才俊毋輕敵，精神急護持。
寓鄉能取友，官路必修爲。
胄監秋高日，禮闈春盛時。
龍蛇飛健步，好好對丹墀。
送趙戶部迎侍回朝·其一
作者：韓淲
朝代：宋

朝回日日曉鶑邊，寶带春風蹙繡韉。
過眼任題紅葉句，放懷應點白雲篇。
沉香亭北寧無地，群玉山頭別有天。
更向紫微垣內去，衣冠文物是真仙。
送趙戶部迎侍回朝·其二
作者：韓淲
朝代：宋

幾年高隠占南池，得路榮觀此一時。
持節把麾今已了，握蘭簪筆未爲遲。
暫來舊里歡迎侍，便立新班好論思。
莫論山人在空谷，爲公猿鶴伴參差。
送趙推官衡州
作者：韓淲
朝代：宋

著眼塵網外，納身詩社中。
樂哉萬好庵，劉驥尊酒同。
此事非外假，千載揚清風。
冰溪瑞峰高，更是章泉翁。
永貞志獨礪，探賾雅用充。
不知羣兒愚，一洗凡馬空。
祝融石鼓江，舊觀多巨公。
興懷南渡初，此地驚盲聾。
只今兩英蕩，遊宦未易逢。
所惜一未面，舊好本家通。
盡其我職學，公車自旌弓。
煌煌太宗業，樹立甚宏雄。
更願常用賢，更願常和戎。
官閒莫興寄，因來莫匆匆。
送趙撫州至坎石共飯勝不如索賦
作者：韓淲
朝代：宋

坎石溪頭同早炊，清霜楓樹葉飛飛。
班荆一笑又何許，珍重雲山布衲衣。
送趙清江
作者：韓淲
朝代：宋

少勞吟筆賦催科，撫字心存政自和。
莫道折楊無俗韵，要思于蒍有奇歌。
時秋凉冷遽如許，客子宦遊將奈何。
看即雙鳬候飛舄，清江江上一婆娑。
送趙餘干宰允中
作者：韓淲
朝代：宋

夢寐湖山同雅集，溪篷還送宰餘干。
蒼忙寫句求詩律，邂逅持醪得笑歡。
花事纖濃春又過，麥天清淡雨初乾。
琵琶洲畔絃歌地，一上乘風眼更寬。
送辛帥三山
作者：韓淲
朝代：宋

暫著鵷行却建牙，此身何地不爲家。
閩山又作年時夢，吳會分明眼底花。
舒卷壯懷公自笑，往來行李士爭誇。
棠陰應有邦人望，笳鼓西風擁帥華。
送鄭元老教授衡州
作者：韓淲
朝代：宋

三代之學廢，專門競成家。
經隔千百年，孔廟徒奢誇。
我朝跨兩漢，斯文惟有涯。
天下書院中，賜書幾五車。
石鼓亦佳處，湘流带長沙。
衡山爲其衝，南國無以加。
猗與慶曆盛，風化浹邇遐。
州縣俱養士，開設始足嘉。
或困舉子習，沉思實堪嗟。
公卿比塗出，歆艷孰敢譁。
淳熙二三賢，使節連帥牙。
葺彼舊遺事，丘記鎮淫哇。
青春復來守，講道方萌芽。
古意忽不嗣，政治由隆汙。
只今數間屋，定知未傾斜。
如君肯交我，分教且及瓜。
杳渺上重湖，霜風動梅花。
它鄉莫迴首，空使望眼賒。
歲月信逾速，人事紛攫拏。
勉勉儷前修，無繆毫釐差。
送鄭盱眙
作者：韓淲
朝代：宋

羊陸規模遠，龔黄政事多。
剖符欣委寄，視篆欲如何。
秋入江湖道，寒生淮泗波。
提封新保障，對境舊山河。
吏蠹應銓擇，民窮藉撫摩。
蕃宣歸俎豆，盟好戢干戈。
才大知誰識，詩成想自哦。
風雲嘗負劍，雨露憶鳴珂。
緩带從簪履，凝香接綺羅。
雅懷今鄭谷，壯畧古廉頗。
送野雲孔鍊師回永嘉·其一
作者：韓淲
朝代：宋

野雲飛過玉溪雲，枉把清氛入世氛。
五十三參善知識，偉哉猶說象山君。
送野雲孔鍊師回永嘉·其二
作者：韓淲
朝代：宋

開元觀近水心寺，丹嶠濛鴻第幾峰。
夜半醮壇星月冷，珠藏學海睡驪龍。
送錢清遠
作者：韓淲
朝代：宋

出宰清遠縣，且燒清遠香。
斂收平生心，豈謂蠻瘴妨。
拖舟過高溪，話舊持酒觴。
雁翔白雲飛，秋思不可忘。
送鍾親昆仲回四明·其一
作者：韓淲
朝代：宋

一棹拖篷過甬東，潮平波面夕陽紅。
極知我輩焚舟舉，更喜君家製錦功。
楓葉未殘秋淡蕩，桂花猶共月朦朧。
相逢莫恨相離別，連璧應摶九萬風。
送鍾親昆仲回四明·其二
作者：韓淲
朝代：宋

浮生車馬易西東，邂逅相看醉頰紅。
失喜却愁詩作祟，推愁猶喜酒書功。
秋老水風吹浩蕩，夜深山月照朦朧。
年來墨客驚無幾，四座當回正始風。
送陳同甫丈赴省
作者：韓淲
朝代：宋

平生四海幾過從，晚向閩山訪海翁。
又見稼軒趨召節，却隨舉子赴南宮。
風雲變態高情表，歲月侵尋醉眼中。
可是龍川便真隠，乘時勳業尚須公。
送雙井三哥
作者：韓淲
朝代：宋

清暑錢塘舶趠風，潮隨帆影度空濛。
不妨放浪江山外，應笑驅馳朝市中。
年少綠衣宜養志，時平黄卷合書功。
南來桐樹彫零甚，喜子清揚趣不同。
送顧丞沿檄徽饒
作者：韓淲
朝代：宋

柳暗煙霏綠，花殘雨潤紅。
夢思今夜遠，別恨一枝同。
杖舄經行處，江山興寄中。
紛紛鶑蝶閙，得意正東風。
送顧丞赴張軍師辟書
作者：韓淲
朝代：宋

細雨春帆外，江波漫漫流。
人情雖忍別，風景可言愁。
時命豈大繆，功名寧罷休。
倚天長劍在，談笑即公侯。
送魏兄
作者：韓淲
朝代：宋

霜空愛日起，林葉翻階鳴。
藹藹故人意，依依遊子情。
臨離一杯酒，遠作數宿程。
聞詩佚老堂，寄言寸心傾。
送黄寺丞商伯浙倉罷歸南康·其一
作者：韓淲
朝代：宋

邂逅登臨勝，從容杯酒閒。
脫身方甫里，滿眼已廬山。
此道天能會，端人世所慳。
丹心空磊磊，綠鬢只斑斑。
送黄寺丞商伯浙倉罷歸南康·其二
作者：韓淲
朝代：宋

問學無窮事，功名有定期。
古今誠可見，治否老尤知。
袖手尋幽隠，存心付嶮巇。
一時還別去，何日更追隨。
送黄監稅之官沙縣
作者：韓淲
朝代：宋

國家右文時，子可謂不遇。
相從今幾年，猶記弄章句。
神州久陸沉，赤子欲誰訴。
隆興淳熙初，幾載駕戎輅。
主聖難其臣，後來忽多故。
方今恢天運，子復策仕路。
惜乎視征榷，韜畧未闊步。
男子志四方，周王亦一怒。
慘別無它言，閩山眇回互。
逍遥閣
作者：韓淲
朝代：宋

翁家爛柯橋，遊戲錢塘歟。
昔賢有樂地，天與此屋廬。
依依巷陌間，將鶴倒騎馿。
流傳得佳聲，是時當國初。
四方次第平，降王亦誅鉏。
朝野多豪英，仲先頗知渠。
相邀一夜話，華山圖匪虛。
此州真可人，林逋復來居。
一湖浸孤山，相望誠有餘。
人生百年爾，貴賤空乘除。
尚友千載上，是心良晏如。
有手可持酒，有眼可誦書。
結閣老樹高，扁榜聊自舒。
方今開禧年，吳越都乘輿。
我遯楚溪口，因名倍躊躇。
既同逍遥吟，又且思莊樗。
連日大雨秋已如許
作者：韓淲
朝代：宋

連朝秋雨起秋風，夢覺吳山第一峰。
離合亂雲思過雁，去來斜月聽吟蛩。
寂寥髣髴天容澹，摇落相看野色濃。
寄語騷人模寫取，登臨佳處更從容。
連日大雪
作者：韓淲
朝代：宋

年後猶仍臘，時閒即便春。
飛花殊惱我，惹絮却隨人。
天地多奇觀，江湖獨老身。
瓦溝填已遍，彈壓萬紅塵。
連日暖甚
作者：韓淲
朝代：宋

日暖既愁添疾病，霜寒將恐壞收成。
石田未必倉箱足，人境還須氣體平。
薄晚閉窗危膝坐，崇朝開戶放身行。
一冬饑飽渾閒事，安得淮南草木生。
連日暖甚·其一
作者：韓淲
朝代：宋

日暖甚宜蠶月，夏寒還是麥秋。
冷漠蜜蜂蝴蝶，喧闐乳燕鳴鳩。
連日暖甚·其三
作者：韓淲
朝代：宋

只覺寒來暑往，何知陰長陽消。
膠膠莊生擾擾，申申孔氏夭夭。
連日暖甚·其二
作者：韓淲
朝代：宋

不道夏衣是輕，且云春服既成。
乍雨乍晴時候，宜閑宜睡心情。
連日暖甚·其四
作者：韓淲
朝代：宋

苦苦安心見性，勞勞息氣養神。
向後有些斲喪，依前無限沉淪。
遊南高峰下
作者：韓淲
朝代：宋

濛鴻山氣潤，噴薄澗水急。
殘花護新枝，春晚綠陰集。
杖策一俛仰，挈榼共行立。
路轉南高峰，窣堵正嶪岌。
勝跡古今同，軒裳孰羈縶。
遊超果寺
作者：韓淲
朝代：宋

春風山路散晴光，柳欲青青梅正香。
試上籃輿載壺酒，也教人道去尋芳。
過余學正家
作者：韓淲
朝代：宋

綠葉扶疎雨未花，芙蓉窗院晚山斜。
清秋東郭門前路，可醉可吟能幾家。
過傅驥院竹間
作者：韓淲
朝代：宋

竹深留客南山下，只許幽閒話晚凉。
酒盡更須拚酩酊，詩來猶可共徜徉。
無端薄俗從它轉，有底浮華不自忙。
意氣如君天地在，牀頭書大且韜藏。
過冠秋
作者：韓淲
朝代：宋

來年要作冠秋詩，今日花時合自知。
我覺爲吟真老醜，人疑取酒若兒嬉。
收香宿雨初浮蘂，弄色晴風定滿枝。
莫道空山漫遺句，傳家垂後有深規。
過南豅
作者：韓淲
朝代：宋

艤舟溪岸入山居，步穩秋原木影疎。
盡日極知無市井，此身終是樂樵漁。
鳥聲自占庭前樹，嵐氣時侵案上書。
尊酒故人情味別，留連應喜到門初。
過南豅有懷成季之亡·其一
作者：韓淲
朝代：宋

西風原上脊令寒，零落交遊我獨難。
不信人間有生死，菊花還作去年看。
過南豅有懷成季之亡·其三
作者：韓淲
朝代：宋

紅葉初翻秋已深，暮雲凝亂薄寒侵。
排空忽斷飛鴻影，誰識江湖萬里心。
過南豅有懷成季之亡·其二
作者：韓淲
朝代：宋

紛紛人物古猶今，夭壽衰榮共此生。
秋冷南豅半溝水，翛然唯見二難兄。
過吳市
作者：韓淲
朝代：宋

一尉西都梅子真，歸來豈是總忘身。
棲棲吳市門前卒，便道神仙乃若人。
過吳淞
作者：韓淲
朝代：宋

家住楚溪口，幾年卧雲峰。
春風此行邁，煙樹五湖東。
無因見范蠡，危亭只垂虹。
逃名匪難事，浪曰陶朱公。
倉皇誠自污，商賈聊長雄。
庶幾收伯圖，不見前日功。
欲富果本心，是豈計未終。
我疑滑稽甚，視彼如兒童。
西子有底好，尚有歡笑同。
扁舟汎長波，自足成老翁。
過吳淞
作者：韓淲
朝代：宋

敢有懷君意，人生任所從。
千山纔越楚，一水又吳淞。
白髮居頭亂，青春入眼濃。
乾坤隨處好，詩酒自能供。
過履道
作者：韓淲
朝代：宋

麥天氣清潤，磵道開午晴。
箯輿度浮梁，我興隨所吟。
書軒薝葡風，笑語亦揮觥。
主人謂客何，歸路付醉醒。
過履道山堂及子潛家方齋
作者：韓淲
朝代：宋

盡日苦久旱，凌朝得微凉。
悠悠我所思，眇眇天一方。
搔首亟盥沐，籃輿上河梁。
城闍士如林，進取自行藏。
孰甘尺蠖屈，孰羨鳴鳳翔。
分寸絲忽間，膠擾互奔忙。
唶嗟尚何詣，交誼或難忘。
山堂兮方齋，城樹鬰葱蒼。
豈無塵榻地，茗瀹容細嘗。
放身易云晚，屋角下殘陽。
虛明見雲風，從君以徜徉。
須臾夜色起，片月翻流光。
影靜理無違，語愜情不傷。
相將得歲寒，留目禾黍場。
可以飽喫飯，餘事掃粃糠。
過常山魏寺丞
作者：韓淲
朝代：宋

瀟灑薰風佚老堂，溪山圍遶水雲鄉。
高懷不與凡情雜，勝槩全無時世忙。
須信貞元朝士在，應憐元祐故家荒。
餘生來往奉談麈，商略吟邊飲最長。
過德清石壁故居二首·其一
作者：韓淲
朝代：宋

經行修竹小窗軒，閉戶看書記昔年。
薄宦縈人塵瞇目，空餘棲遁此心堅。
過德清石壁故居二首·其二
作者：韓淲
朝代：宋

世事身心水一杯，是非膠擾付蚊雷。
吾生只合閒蕭散，多少年光節物摧。
過成季
作者：韓淲
朝代：宋

歲寒日之夕，疎籬梅放花。
池塘霜氣淨，柳带吐芳芽。
山根擁殘雪，亂石逕橫斜。
片帆下晴吹，行吟過君家。
過新安月夜步浮丘亭分韵賦詩得弄字
作者：韓淲
朝代：宋

平生風月懷，醉語或驚衆。
休傾袁紹杯，且卧畢卓甕。
使君良不凡，客子恍如夢。
對影將奈何，曉角梅花弄。
過楊解元看古梅
作者：韓淲
朝代：宋

春風晴日草玄家，城北坡陀一徑斜。
遠以雲山供境界，靜惟書籍是生涯。
敲門忽有醉吟客，隔屋初無桃李花。
夭矯龍蛇饒古意，孤芳真足對年華。
過永豐題
作者：韓淲
朝代：宋

落日洲渚明，水石鳴灘聲。
臨眺一何樂，共此人境清。
游子未忘情，亦復小詩成。
東風波粼粼，爲我吹酒醒。
過沙坑留遺余子任
作者：韓淲
朝代：宋

約我沙坑外，南豅共說詩。
山林已黄葉，籬菊尚青枝。
良晤真難事，相期若舊知。
翩翩乘果下，想像入城時。
過玉山同昌甫宿歲寒軒感愴不已
作者：韓淲
朝代：宋

鷺鷥林到歲寒軒，屈指如今十六年。
當日玉虹橋未有，山川祇是舊山川。
過王仲如林隠
作者：韓淲
朝代：宋

莫把閑情醉，空留野老詩。
雷聲梅雨過，日影竹風吹。
林隠訪前話，華陽非近知。
相過二三友，比客更邀誰。
過王伯是乃岐公孫也
作者：韓淲
朝代：宋

小窗聽雨看梅花，人在江南舊相家。
不是歲闌情味別，舊回歸路板橋斜。
過祝老南山
作者：韓淲
朝代：宋

章泉佳處試徘徊，日照松根石上苔。
見說南山有幽隠，詩翁邀我過山來。
過草衣寺·其一
作者：韓淲
朝代：宋

莫聽秋階促織兒，吟風嘲雨也如嬉。
尋思老睡何曾熟，祇合凄凉爲作詩。
過草衣寺·其二
作者：韓淲
朝代：宋

覆雨翻雲轉手間，陰晴都付與秋山。
老年心緒偏宜醉，長日工夫只爲閒。
過鄰家
作者：韓淲
朝代：宋

飯餘來訪水東家，竹樹蕭森蓼著花。
絕口不談閒俗事，只尋棋具看煎茶。
過野趣
作者：韓淲
朝代：宋

春澗涓涓水，山雲放晚晴。
捧身推戶出，夷步過橋行。
細草梅英嫩，崇桃柳線輕。
人忻得芳事，禽鳥亦飛鳴。
過野趣
作者：韓淲
朝代：宋

晚窗持酒對梅花，山色吹寒入歲華。
冰水溪南南澗曲，行吟閒過兩三家。
過金仙寺
作者：韓淲
朝代：宋

陟逕沿岡上玉田，穿墟涉港遇金仙。
黄雲割盡桑重綠，風撼輿籃但兀然。
過釣瀨望方干故居
作者：韓淲
朝代：宋

今年第一詩，白雲詠玄英。
應知避人爾，老去何心情。
烝哉文皇家，身世徒自驚。
結廬釣臺下，偶然留姓名。
蒼蒼雲山高，雪後江水清。
崇朝起春寒，遥林舞風聲。
扁舟轉晴午，餘思柔櫓輕。
閒僧奉香火，客來亦逢迎。
笑指嚴與方，可以觀我生。
彼此各有時，三吳是神明。
道中訪何貢士
作者：韓淲
朝代：宋

野路尋詩立馬時，騷人閑淡少人知。
霜華滿地吹黄葉，應有早梅開一枝。
道場山山上有伏虎師宴坐巖寺中方池清深可愛
作者：韓淲
朝代：宋

翠麓轉危徑，清漣媚方池。
鐘魚鳴寶坊，窣堵高不危。
憑軒眼力盡，晴色烟凄迷。
秋原禾黍登，佳處端在茲。
齋餘作茗事，晝寂香篆遲。
當年伏虎師，此地嘗巖棲。
高風動寥邈，勝跡窮險巇。
回橈日已暮，悵望空自知。
避暑
作者：韓淲
朝代：宋

亭午暑未凉，竹陰訪泉石。
泉源徹底清，石色半痕碧。
幽處鳥聲流，閑中人意適。
風微一幅巾，林深轉虛寂。
邂逅一施二徐留飯
作者：韓淲
朝代：宋

深山固凉冷，荒塗秋尚炎。
誰歟約僧窗，里彥長少兼。
夜飯頻忘疲，片月忽滿簷。
友賢吾敢棄，他事皆毫纖。
邢大聲廣聲于去非携酒約解元衡畢叔文及蕃過陳叔尹值叔尹之出成四十字
作者：韓淲
朝代：宋

松竹連花樹，田園带隠廬。
青衫寧累我，黄卷不孤渠。
載酒期問字，經邱逢命車。
龐公雖浪出，且慰故人疎。
邵司法索詩
作者：韓淲
朝代：宋

榜巷曰陋巷，作齋爲茅齋。
何愧安樂窩，其志安在哉。
有子醉六經，有眼照九垓。
應羨常山水，長從城下來。
都漕陳侍郎挽詩·其一
作者：韓淲
朝代：宋

赫赫相門舊，龜峰照玉溪。
豈云名宦達，殆欲古人齊。
文物禁林上，光華使節西。
黄金橫带處，新築乃幽棲。
都漕陳侍郎挽詩·其二
作者：韓淲
朝代：宋

尊酒游行地，凄凉僅隔年。
傳聞當勿藥，却報卜新阡。
哀挽嗟無及，忠言孰爲宣。
彼何兵弗戢，去國記翻然。
鄒道鄉送幼安赴澶倉
作者：韓淲
朝代：宋

人生本逆旅，行止良悠悠。
試看康莊上，轍跡多成溝。
公子分閉戶，時來亦何由。
載書曉遄邁，春令方如秋。
河濱古城府，稅鞅聊優游。
青雲捷徑在，坻庾非君優。
臧孫故有後，嶄嶄承風流。
胡爲重作惡，日暮猶登樓。
鄭一浙運使
作者：韓淲
朝代：宋

好在春秋學，宜乘筆力初。
邦畿緣伯討，王道付儒書。
超乘亦人爾，焚舟其我歟。
兩年嘉尚意，東上赴傳臚。
鄭一病中見寄和韵答之
作者：韓淲
朝代：宋

愛酒阮宣杖，倦行陶令輿。
閒投本無意，垂老亦何居。
萬事付杯水，一貧唯飯蔬。
秋懷苦相望，幽寺挾殘書。
鄭一送其母舅就祿臨江因往長沙·其一
作者：韓淲
朝代：宋

玉笥仙壇葛稚川，古人何在豈徒然。
君行但作遊山想，不就丹砂也自賢。
鄭一送其母舅就祿臨江因往長沙·其二
作者：韓淲
朝代：宋

道林四絕初無恙，何必騷詞抵死吟。
我識輶車曾著記，瀟湘流盡碧波心。
鄭一長塘摘蓮
作者：韓淲
朝代：宋

驅馿拽馬趁初凉，棹了南齊上近莊。
稚子偶携寧有謂，經生相謔最難量。
酒因蓮藕醉言瀉，鷄配黄秈饁彼忙。
多少壯心收不起，又撐小艇入長塘。
鄭中卿池陽倅貳
作者：韓淲
朝代：宋

九華秀出明秋浦，暑雨吹凉樹色新。
彈壓江山非俗輩，平分風月有詩人。
經行古寺心情別，放步空村語笑親。
安得酒邊看近作，白頭青眼話鱸蓴。
鄰並閒飲
作者：韓淲
朝代：宋

春泉滿山澗，春風到山家。
蘭英已披逕，芹枝亦浮沙。
我乘晴影步，所至憐物華。
幽處有真意，避塵塵轉賒。
鄰僧晚磬
作者：韓淲
朝代：宋

回風薄棲鴉，寒色倏已暝。
禾收正行田，木落應掩徑。
市聲頻年稀，人迹中夜定。
心嬾隣更閑，僧窗有幽磬。
鄰家夜坐
作者：韓淲
朝代：宋

燈影摇初夜，寒聲落近山。
酒隨人意淺，詩寫我身閒。
莫忿流年速，空搔短髮斑。
然而醒復醉，蓋謂往仍還。
酒熟
作者：韓淲
朝代：宋

意緒忽不整，甕頭新酒香。
雨細起暝色，天低漏寒光。
殘花菊枝短，老葉楓樹長。
取醉乃吾事，山空欲清霜。
酒盡
作者：韓淲
朝代：宋

連宵風月頗堪看，酒盡端憐賞詠難。
豈但銜頭沽苦貴，更緣秫早釀多酸。
蕭蕭陶徑柳將落，渺渺吳江楓欲丹。
安得酒船數百斛，拍浮長遣一生歡。
酒闌
作者：韓淲
朝代：宋

酒闌天地與同流，懊惱吟成不那愁。
渭北江東春樹遠，古今波蕩白浮鷗。
醉書
作者：韓淲
朝代：宋

槌碎黄鶴樓，吸盡西江水。
索酒可以起，吹燈照無睡。
夾城溪湯湯，負郭山靡靡。
逢花其命乞，蓬心我蓬累。
醉桃源·阮郎歸
作者：韓淲
朝代：宋

固窮齋里語吾生。言之必可行。扶疏夏木既啼鶯。更逢魚計成。多雅尚，少時情。滄浪漁父纓。高歌寧與俗爭鳴。朱弦疏越聲。
醉桃源·阮郎歸
作者：韓淲
朝代：宋

殘春風雨繞簷聲。山空分外鳴。閒來落佩倒冠纓。尚餘親舊情。人不見，句還成。又聽求友鶯。濯纓一曲可流行。何須觀我生。
醉落魄·一斛珠
作者：韓淲
朝代：宋

風高木落。壯心萬里空回薄。振衣待把塵埃濯。聲裡斜陽，孤起戍樓角。人生誰會誰為錯。年來但覺多離索。黃花照地渾開卻。華髮如斯，同和醉落魄。
重午
作者：韓淲
朝代：宋

年年重午泛菖蒲，兒女搔頭亦篆符。
忍復研朱如羽客，懶能切玉醉狂夫。
長歌楚些冤何有，却憶山人諷已無。
田里蕭蕭方渴雨，小軒清望老懷孤。
重午
作者：韓淲
朝代：宋

鬢花臂絲盤艾虎，佳人競云作重午。
菖蒲細縷來泛巵，快意酒行何用數。
忽憶當年楚三閭，他愁我樂意何如。
不識好惡類如此，世間俗物爭奈渠。
重午乏酒戲成
作者：韓淲
朝代：宋

小樓清坐意何如，休沐雖閑歎索居。
解粽未忘良夜飲，研朱猶作午時書。
風生暝色天橫幕，雲捲晴光月吐梳。
朗誦離騷撫空案，獨醒笑殺楚三閭。
重午溪廬·其一
作者：韓淲
朝代：宋

不能角黍泛菖蒲，且攝閒心自讀書。
誰信騷經未終卷，又行山外到溪廬。
重午溪廬·其二
作者：韓淲
朝代：宋

懷人何處章泉水，更復可憐潘永豐。
仕路屈身還政拙，山林養志得詩窮。
重送仲至聞得祠
作者：韓淲
朝代：宋

殘春叫鶗鴂，百草爲不芳。
錢塘江漲沙，往往變田桑。
一風或十雨，冷煖殊未嘗。
起視天宇高，俛知人世長。
俄而登大樓，老面各已蒼。
慨予復何言，忘却離思傷。
振衣問荒野，稅駕辭康莊。
細收篋裏詩，盡秘囊中方。
山堂有故園，絕出名利場。
頤神以養壽，更炷琳宮香。
重送潘舍人
作者：韓淲
朝代：宋

雪裏春風使者舟，萬釘橫带紫綺裘。
王人自占諸侯上，漢使何妨絕塞遊。
鐵甕城頭過京口，金山江外是揚州。
宮桃御柳開時候，黄道歸來拜冕旒。
野趣軒夜坐煮茶栗瓶中木樨香甚
作者：韓淲
朝代：宋

窗靜明燈看木樨，秋聲吹雨欲凄凄。
餘凉倍覺花撩亂，盡夜尤宜葉整齊。
瓶浸冷香書案小，座圍幽艷屋山低。
從容茶果歸來處，橋踏澗雲迷斷蹊。
野趣軒弈棋
作者：韓淲
朝代：宋

山雨吹涼醉不成，棋聲閒與寫吟情。
老來但覺相羊地，不盡煙雲筆底生。
野趣軒見梅花
作者：韓淲
朝代：宋

相逢暗香底，又見一年梅。
枝既爾許瘦，花猶如此開。
橋橫紅葉逕，山晚白雲堆。
凍雨時吹灑，人閒寒事催。
金來禽
作者：韓淲
朝代：宋

手種來禽已可嘉，紛然凡木正芳華。
人間那有黄金蘂，天上生成紅玉花。
却怪風流迷野路，也如富貴在山家。
病餘杯酒渾無緒，空撚吟髭到日斜。
金來禽
作者：韓淲
朝代：宋

紅濕華滋葉護花，金來禽映海棠斜。
珊瑚聲裏飛山鷓，雲氣吹晴落紫霞。
金焦二山雪望圖
作者：韓淲
朝代：宋

京口酒可飲，江山開畫圖。
幻成清落索，要識雪糢糊。
不用袁安卧，只消漁父居。
幾回煙浪遠，落木墮寒蘆。
鉛山徐子融茅齋留飲次其韵
作者：韓淲
朝代：宋

茅山從此占西湖，須信高人德不孤。
臨水未能忘汝潁，愛山還肯羨匡廬。
眼前孤勁竹尊者，世上浮名松大夫。
浩氣已充真樂地，寧論實相與虛無。
銅官富覽亭
作者：韓淲
朝代：宋

暮天不盡山明滅，文物從容兩奇絕。
射江返照魚舸輕，隔岸人家炊煙發。
依依柳色草青青，一曲風前韵清越。
醉歸飛夢遶庭皋，樂處十年待君說。
鋤治山椒可置胡牀遠覽
作者：韓淲
朝代：宋

荒穢誅鋤山徑開，更於高爽敞平臺。
眼明庶以閑登眺，步穩因之數往來。
載斸坡陀曾樹蕙，緣通茂密待移梅。
城南自是多幽處，一曲今藏古澗隈。
錄王昌齡詩
作者：韓淲
朝代：宋

千古萬古琉璃堂，中有一人萬丈光。
長篇短篇任摸索，小句大句宜忖量。
風花雪月初非遠，城郭山林各是忙。
惆悵無因見范蠡，空留佳話說南唐。
錢塘送元立
作者：韓淲
朝代：宋

鳳闕追隨外，龍山判別中。
怒濤翻夕照，遠樹起秋風。
我亦情何限，君應興與同。
舉杯淩浩渺，挂席看空濛。
錢宗卿得當塗守
作者：韓淲
朝代：宋

垂上甘泉玉笋班，又看均逸賀朱幡。
當塗自是號名郡，近北還知出異恩。
西望雪堂應坐嘯，東連鍾阜要蕃宣。
名卿所至人皆仰，青鏡從渠霜鬢繁。
錢相士邂逅靈山閣·其一
作者：韓淲
朝代：宋

玉溪深處靈山閣，一片孤雲飛野鶴。
從人索相問窮通，照破髑髏錯不錯。
錢相士邂逅靈山閣·其二
作者：韓淲
朝代：宋

古來雲海本茫茫，見素譚玄總自藏。
揮手出門何處去，華陽且道是仙鄉。
閉門·其一
作者：韓淲
朝代：宋

閉門終日不常開，山雪林霜已自來。
收斂身心過殘歲，紙窗深處坐灰堆。
閉門·其三
作者：韓淲
朝代：宋

鴟張何用嚇鵷雛，此態人間未必無。
練實梧桐非腐鼠，莊生惠子豈其徒。
閉門·其二
作者：韓淲
朝代：宋

傍簷禽鳥莫驚猜，飛去多時忽不來。
只恐他人相彈射，我無機械合徘徊。
閏九月旦
作者：韓淲
朝代：宋

春山無伴怨傷神，故作幽期一兩人。
花外水田看白鷺，松根高冢問麒麟。
初非此叟其遊淡，終是諸賢所趣真。
雨氣忽生歸去晚，新詩改罷滿壺春。
閏月八日雨
作者：韓淲
朝代：宋

一雨山林方始秋，世間休待我回頭。
心雖未老何須壯，身自長貧不用愁。
滿地烟雲終淡淡，數家雞犬也悠悠。
木犀開後菊花發，隨分杖藜尋酒篘。
閑借雲笈七籤
作者：韓淲
朝代：宋

一從寇謙之，祖尚張道陵。
湮蕪五千言，莊列亦不明。
荒哉神仙家，方伎劉向評。
存想與爐竈，後世徒營營。
吾從雲笈書，七籤豈其情。
山閒焚妙香，君房天禧經。
叩齒理玉池，天風韵流鈴。
玉歷眇延康，塵劫無足驚。
閑泊東窗爲靜寄
作者：韓淲
朝代：宋

吾愛陶詩中，靜寄東軒語。
試取作佳名，朝夕相與處。
薰風一榻閑，轉覺遠煩暑。
試問軒外人，紛華今幾許。
閒居圖
作者：韓淲
朝代：宋

閒居本在我，山林皆畫圖。
百世有新舊，一朝非卷舒。
薰風入窗牖，晚雨過庭除。
小醉同杯者，幽偏得自如。
閒詠
作者：韓淲
朝代：宋

閒詠遺言理素琴，晚風吹樹雨愔愔。
山空斷岸無來轍，未必沙鷗識此心。
阮郎歸
作者：韓淲
朝代：宋

小樓秋霽碧闌干。中人初薄寒。霜風吹我到湖山。平林斜照殘。空闊裡，有無間。牽蘿翠袖閒。籃輿興盡卻愁還。斷腸歌未闌。
阻雨
作者：韓淲
朝代：宋

獨坐空堂上，憂來與誰語。
出門欲遠遊，泥雨復艱阻。
不見一人來，那逢會心侶。
前除一幽禽，四壁響饑鼠。
無以滌睡昏，春茶尚可煮。
除夕前一日溪岸晚步·其一
作者：韓淲
朝代：宋

春動高溪水，交遊獨有君。
人情雖澹澹，物色已欣欣。
香轉梅梢日，光分嶺外雲。
林亭同眺久，竟把一杯醺。
除夕前一日溪岸晚步·其三
作者：韓淲
朝代：宋

小醉歸來處，陶然度夕陽。
一溪波汎汎，半嶺樹蒼蒼。
歲晚身何用，春新意欲狂。
只宜同判斷，柳外百花光。
除夕前一日溪岸晚步·其二
作者：韓淲
朝代：宋

午步溪邊路，誰家小築幽。
敲門問亭榭，迎我具觥籌。
意適春光動，晴曛野色浮。
一株梅更好，香艷發梢頭。
除夕前兩日示秉
作者：韓淲
朝代：宋

雪風吹溪雲，晝刻催歲律。
歡傳頌椒花，餞歲欲何出。
舉頭荒山廬，冰澗溜凄瑟。
兩鬢已顛童，種種不滿櫛。
題輿得斯文，愛士欲黼黻。
團呼一樽酒，清言了人物。
四座各盡情，燭跋屢剪拂。
如愚於席間，踸踔倍勃窣。
授簡而供令，古興亦豈不。
除夕呈仲至
作者：韓淲
朝代：宋

小至才看語夜深，歲除寒雪復關心。
交遊每歎難同話，親舊相逢且自尋。
爆竹儘教鄰巷響，屠酥先付小兒斟。
崇朝又是春風起，急景何由不緩吟。
除夕次韵鄭司理·其一
作者：韓淲
朝代：宋

飛騰暮景惜流光，至後年前日漸長。
遶屋雨聲無藉在，海山尤带北風凉。
除夕次韵鄭司理·其三
作者：韓淲
朝代：宋

年年以酒澆殘臘，日日爲詩作好春。
澗水漸生梅正發，鳥啼人語亦清新。
除夕次韵鄭司理·其二
作者：韓淲
朝代：宋

家林何在夢魂飛，閉閣焚香醉似泥。
火冷燈青推枕坐，幽懷無處覓詩題。
除夕次韵鄭司理·其五
作者：韓淲
朝代：宋

流傳風俗豈無因，柏葉椒花意已馴。
騃女癡兒何所試，牽衣踏地只爭春。
除夕次韵鄭司理·其六
作者：韓淲
朝代：宋

夜窗松月舊家風，宦海飄流鞅掌中。
但覺年年添一歲，不知齒豁與頭童。
除夕次韵鄭司理·其四
作者：韓淲
朝代：宋

里巷歡呼爭爆竹，田廬圍坐亦然萁。
寒更不覺雞三唱，可惜心情不賦詩。
陪昌甫成甫尋泉看鶴而歸
作者：韓淲
朝代：宋

魚計亭前放鶴歸，晚風吹葉正飛飛。
策扶老健徐行後，傍水穿雲入翠微。
陰雨
作者：韓淲
朝代：宋

變風忽交作，雨脚窗紙鳴。
隘巷掩關坐，爐深沸瓶笙。
豈不念故山，斗升聊自營。
米貴薪炭少，天亦放我晴。
陳君舉舍人集新刊三山因讀其詩有感
作者：韓淲
朝代：宋

陳止齋詩不草草，約貌前頭諸舊老。
大章短句可思議，妙意餘情愁絕倒。
生薑門有水心道，赤水亭占龍窟好。
伯牙無絃驥伏皂，摹搨賸殘人或葆。
陳太平挽詩·其一
作者：韓淲
朝代：宋

相業冰溪望，明公實妙年。
方看回舊觀，乃復閟新阡。
才學時爭美，聲華士更傳。
發揚文正謚，尤動九重天。
陳太平挽詩·其二
作者：韓淲
朝代：宋

歌酒追隨地，名園記昔游。
升沉嗟潦倒，哀挽爲悲愁。
自出推王社，友于纔郡侯。
聯翩期禁近，何意遽浮休。
陳宣撫待制挽詩·其一
作者：韓淲
朝代：宋

百尺樓高卧，宜乎造物遊。
衛青開幕府，李廣不封侯。
世界乾坤在，邦家歲月流。
遥知水心老，歷歷志諸幽。
陳宣撫待制挽詩·其二
作者：韓淲
朝代：宋

到眼交朋少，前頭師友多。
膠庠一騰達，臺閣合婆娑。
混迹談諧爾，成名字畫何。
隆興乾道舊，零落幾山阿。
陳紹之作山水於卧屏
作者：韓淲
朝代：宋

一夜雲山落枕邊，布衾清煖得安眠。
五更門外聞朝馬，始覺清風遠澗泉。
陸丈劍南詩斯遠約各賦一首
作者：韓淲
朝代：宋

鏡湖湖上涼風起，楓葉蘆花照窗几。
筆牀茶竈連酒壺，炯然目光動秋水。
平生北固與西江，贏得蚍蜉事訾毀。
青城山嘴散關頭，豈是甘心放豪侈。
歸來玉階僅方寸，兩路又出將使指。
幾回詔節去徘徊，慍色何曾爲三已。
桐廬瀟灑非小壘，更向南宮擅詞美。
軒渠肯受塵鞅羈，漢庭公卿未知己。
我閒訪友於溪居，三嘆共讀公之書。
清詩句句律有餘，愛而不見今何如。
隱遯禪參
作者：韓淲
朝代：宋

索隠安肥遯，安禪豈飽參。
有緣皆可到，無悶悉能甘。
野飯耕而美，村酤醉以酣。
因思前後際，不與話三三。
雜興·其一
作者：韓淲
朝代：宋

常苦靈山暑氣昏，澹雲疎雨洗乾坤。
溪南只許閑人看，紫障青崖靜吐吞。
雜興·其一
作者：韓淲
朝代：宋

清風穆然至，林影何其明。
不知春已夏，池荷亦敷榮。
展簟理竹榻，幽夢時自醒。
起行散腰脚，氣適無留情。
雜興·其三
作者：韓淲
朝代：宋

潤色初分嵐影飄，細看莽莽近迢迢。
山楹川觀誰能到，禽鳥飛鳴亦自驕。
雜興·其三
作者：韓淲
朝代：宋

雲雷布凉雨，早稻葉翻翻。
携鋤走畦町，惜水不厭渾。
吾方卧澗壑，人奚識丘園。
望歲可以飽，高歌誦虞軒。
雜興·其二
作者：韓淲
朝代：宋

書帙侵窗竹數竿，晚留晴影上青攢。
不禁滴盡瀟瀟葉，時拂疎風雨未乾。
雜興·其二
作者：韓淲
朝代：宋

翾翾蝶粉白，氣化隨所之。
人生事物間，自役應自知。
賞心有餘樂，即目無足悲。
天運非偶然，神釋形已疲。
雜興·其五
作者：韓淲
朝代：宋

大笑花開只自藏，垂頭葉底自芬芳。
天生楊震今清白，常具人間一種香。
雜興·其五
作者：韓淲
朝代：宋

獨立看流水，草樹相因依。
清回灘聲長，碧下波影遲。
人生老當斂，心口常自違。
啼禽忽飛來，夏氣今如茲。
雜興·其六
作者：韓淲
朝代：宋

薝蔔生成凈潔花，愈幽深處愈多葩。
肯教肉眼凡夫見，寧可移栽釋老家。
雜興·其四
作者：韓淲
朝代：宋

經雨高林月出雲，一天凉凈白紛紛。
道人打疊身心處，泥飲行吟不亂羣。
雜興·其四
作者：韓淲
朝代：宋

長溝護流沫，沙石擁聲處。
溯洄一鏡凈，更覺雲影住。
不辭數魚蝦，甚欲下鷗鷺。
夏氣忻已深，今古本如故。
雜詩
作者：韓淲
朝代：宋

富貴榮華總未經，此身雖老意何驚。
日梳白髮憑軒笑，時照蒼顔傍水行。
局束一家兒女態，凋零四海友朋情。
燭摇醉眼梅花白，香動夜窗吹雨聲。
雜賦二首
作者：韓淲
朝代：宋

今年臘盡春風起，凌曉撐船度溪水。
去年九日菊花開，相與周遊二三子。
山深泉井一鄉村，地僻章丘數家市。
酒飲詩成可奈何，坐想斯人消吝鄙。
雜題·其一
作者：韓淲
朝代：宋

屋前巷北苦稚子，木斗煮熟撮數賣。
腐儒食飽可奈何，寒夜擁爐亦可嘬。
雜題·其三
作者：韓淲
朝代：宋

瓶粟欲罄敗絮少，三嚥玉池吾養玄。
是中止可浣便腹，世運密移空推遷。
雜題·其二
作者：韓淲
朝代：宋

黑豆硬炒不貴發，敗紙裹之良自多。
紙窗坐睡時欠伸，冷手解包慢挼挲。
雜題·其五
作者：韓淲
朝代：宋

人之二帝三王道，加之孔孟雜佛老。
存心養性以事天，五伯秦漢誠草草。
雜題·其六
作者：韓淲
朝代：宋

著書談玄俱一偏，柳和伊任孔大全。
禹稷顔回乃同道，出處得喪醒醉眠。
雜題·其四
作者：韓淲
朝代：宋

四明所修傳燈錄，誰以印將塞吾目。
凌晨萬境不到處，佛見法見空逐逐。
雨中
作者：韓淲
朝代：宋

山林得凉雨，倍覺十分秋。
衡門籬落間，木槿上牽牛。
霏微弄空明，炊煙澹飛浮。
有酒不肯飲，南冠真楚囚。
雨中·其一
作者：韓淲
朝代：宋

幽林遠朝市，太息古來今。
四月麥秋後，江南梅雨臨。
庭前三徑在，路口一溪深。
車馬有時到，定多閒淡心。
雨中·其一
作者：韓淲
朝代：宋

雨收炎暑入山雲，滴砌淋簷潤色分。
更以微風吹草樹，鳥飛啼過亦欣欣。
雨中·其三
作者：韓淲
朝代：宋

虛簷疎雨夜深深，清徹寒窗夢不成。
却憶擁蓑篷底宿，靜聽千點落江聲。
雨中·其三
作者：韓淲
朝代：宋

雨葉凄凄晚，風花肅肅春。
乍看渾入意，久坐恐傷神。
城郭三家市，山林一病身。
幽偏無客到，疎嬾寄吾真。
雨中·其二
作者：韓淲
朝代：宋

花浥垂垂細，林摇點點稀。
綠繁枝困裊，紅淡蘂鮮肥。
高下海棠起，淺深山柳圍。
雲梳煙未止，風急雨爭飛。
雨中·其二
作者：韓淲
朝代：宋

茫茫野水浸籬根，無數青山接遠村。
三月懶遊花下路，一家深閉雨中門。
雨中·其四
作者：韓淲
朝代：宋

抵掌揮觥不待詩，共看泥土蚓鳴時。
晚來吹徹垂垂雨，未必騷人總得知。
雨中上巳
作者：韓淲
朝代：宋

風作連宵雨，山寒復晝冥。
酴醾花白白，楊柳葉青青。
令節空輕過，芳時惜易經。
清真王逸少，修禊寫蘭亭。
雨中作
作者：韓淲
朝代：宋

閔雨澗將涸，爲霖流復湍。
聲來白浩浩，氣起清漫漫。
隨山問本源，踏地觀狂瀾。
隔水城市塵，了然不相干。
雨中山臺夜坐
作者：韓淲
朝代：宋

桃李春風又一年，老來何事不陶然。
晚簷莫聽垂垂雨，斷送流芳到酒邊。
雨中次韵黄守見貽
作者：韓淲
朝代：宋

新語忽墮前，曠然銷我憂。
引紙爲答賦，摇毫與冥搜。
貧病雨未止，荒凉水常流。
鼓琴誰裹飯，能記子桑不。
雨中看梅一二家小酌
作者：韓淲
朝代：宋

春雨梅花濕小園，斷橋流影動黄昏。
人家節近多留話，故舊閒中或置樽。
落落鴈飛知隔浦，荒荒犬吠是前村。
市廛只在煙林外，但恐溪添野水渾。
雨中睡起稍晏
作者：韓淲
朝代：宋

睡貪凉雨失窗明，坐起蕭然笑我生。
故舊幾何論歲晚，僮奴只待得秋晴。
蹊間井臼草多沒，岸底溝池水易盈。
閒不厭多寧厭病，卧時誰復更關情。
雨中過春山
作者：韓淲
朝代：宋

春風春雨滿春山，桃李梨花草樹間。
時有片煙收不起，淡隨飛鳥去而還。
雨中過春山
作者：韓淲
朝代：宋

溪南上下郭，得得過春山。
自嘆欲何往，相從非等閑。
波深魚潑潑，竹靜鳥關關。
若箇漁舟晚，延緣見葦間。
雨中雜興·其一
作者：韓淲
朝代：宋

獨吟不知秋，獨坐不知晚。
坐久頗撘陀，吟深或偃蹇。
棲棲與世疎，默默去道遠。
澄淵無起波，長谷有絕巘。
雨中雜興·其三
作者：韓淲
朝代：宋

蛩吟四壁立，月過一窗閒。
光明動音聞，此是我家山。
才短仕固艱，氣餒髮亦斑。
人物與天運，初不苦相關。
雨中雜興·其二
作者：韓淲
朝代：宋

凉風固不惡，凉雨誠可佳。
庭空鳥雀至，籬破藤蔓斜。
倦體得支吾，睡眼失昏花。
門前客能來，我亦留茶瓜。
雨中雜興·其五
作者：韓淲
朝代：宋

枯禪未離喧，隨俗或安雅。
翻覆大化中，誰是長年者。
同光須臾期，塵埃野馬也。
風亭木葉下，村村又秋社。
雨中雜興·其四
作者：韓淲
朝代：宋

客來難共語，客去寧自孤。
未能高遠引，非斯其誰徒。
寥寥同心人，一逝不可呼。
淵明醉即眠，所以愛吾廬。
雨乍霽散步村野山谷間
作者：韓淲
朝代：宋

幽居喜乍晴，閑步轉山麓。
塘坳過兩家，山嘴見一屋。
坡陀上平崗，窈窕入深谷。
時時看採桑，往往值播穀。
鷄飛田婦呼，牛走牧兒逐。
路平豁呈露，地僻杳藏伏。
風物晚春時，但見青草木。
無爲扣角歌，但賦采薇曲。
雨凉
作者：韓淲
朝代：宋

暑雨常憂缺，秋霖莫厭多。
夜雷聲復厲，朝霧氣方和。
積潤花巖桂，橫流穗畝禾。
酒閒吟解穢，茶熟困驅魔。
雨多極凉冷
作者：韓淲
朝代：宋

焉知三伏雨，已作九秋風。
木葉凉應脫，禾苗潤必豐。
地偏山吐月，橋斷水浮空。
雞犬鄰家外，魚蝦小市中。
雨後
作者：韓淲
朝代：宋

夜煖雨驟至，溝流起微湍。
一秋多苦晴，魚蝦生意艱。
朝來清蛙鳴，便覺斗水寬。
豈不念其涸，跳梁聊自歡。
雨後
作者：韓淲
朝代：宋

魚沼成吹沫，蛛簷落斷絲。
盆花半開合，階草盡離披。
風靜凉猶在，雲低曉更遲。
懶能尋枕簟，好去把鉏犂。
雨後池上
作者：韓淲
朝代：宋

屋外山圍逼晚蒼，步隨閒意老身凉。
雨收猶自吹殘點，濕起池荷一陣香。
雨後驟冷凄然
作者：韓淲
朝代：宋

天高氣蕭瑟，薄薄寒中人。
登山兮臨水，貧士志不平。
惆悵徒自憐，羈旅誰友生。
申旦耿不寐，淹留可無成。
雨思
作者：韓淲
朝代：宋

寂寂無人倍覺秋，雨聲風色驟還收。
高林背日孤城脚，細草堆烟古渡頭。
中夜荒雞劉石舞，上林飛雁子卿愁。
相看籬菊巖花後，華髮清尊可罷休。
雨晴過杰上人
作者：韓淲
朝代：宋

閑身初不管陰晴，雨即關門聽瓦聲。
今日溪邊山霧捲，僧坊贏得放身行。
雨處
作者：韓淲
朝代：宋

雨處茫茫白，晴邊隠隠青。
林間田舍屋，水際酒家亭。
野迥驚初見，村深惜未經。
陰沉思得月，歷落喜瞻星。
雨雪
作者：韓淲
朝代：宋

雨雪春將半，山寒澗溢時。
誰題五字句，我得一篇詩。
淡泊情何遠，綢繆味愈遲。
閒中且陶寫，治國有安危。
雨驟聲空谷奇甚
作者：韓淲
朝代：宋

只道天河洗甲兵，一軒飛雨走風霆。
客來睡覺煎茶飲，不特山前草木醒。
雪
作者：韓淲
朝代：宋

山外黄雲晚，溪頭白雪深。
不知嵐氣重，但覺水痕侵。
老眼轉愁坐，孤懷聊醉吟。
樵聲隨遠近，釣影任浮沉。
雪
作者：韓淲
朝代：宋

常時小至多無雪，今歲纔先七日飛。
不待禱祠知帝力，要爲豐稔發天機。
包羅草樹孤城近，彈壓谿山小市稀。
本自倦吟仍止酒，漁樵何事破寒歸。
雪
作者：韓淲
朝代：宋

我枕麴藉糟，女爲彼玉雪。
驚心京索舊，流徙此越絕。
霏霏醉飛花，堂上燭勿滅。
雪中·其一
作者：韓淲
朝代：宋

雪映山窗白，竹爐殘葉灰。
寒垂紙帳低，起坐百念催。
推枕理吾夢，栩栩鼻如雷。
覺來神氣中，平旦陽明開。
雪中·其三
作者：韓淲
朝代：宋

今年已有雪，今年亦有梅。
梅花與雪片，日夕相徘徊。
失喜固莫爾，亡憂尚何哉。
不與萬法侶，孔跖俱塵埃。
雪中·其二
作者：韓淲
朝代：宋

淨業與穢業，交戰則我微。
未能滌玄覽，前識相依違。
玄冬霜後雪，磵谷慵啟扉。
天耶其人耶，咸言上上機。
雪中·其五
作者：韓淲
朝代：宋

鳥聲已鳴春，磵廬雪色深。
紛綸五經笥，古人云鉥心。
心本理和順，萬緣常逼侵。
莫作斷滅相，明明去來今。
雪中·其四
作者：韓淲
朝代：宋

涇渭本一水，濁清我何尤。
白雪固爲潔，老興開兩眸。
須臾冥心坐，薪火時添抽。
咄哉皆前塵，禿髮不滿頭。
雪中圍棋
作者：韓淲
朝代：宋

樓外千山雪，年年只欠詩。
盃停常欲速，棋負不容遲。
玉振光回合，冰清氣眇彌。
咸言聊自惜，世路易磷緇。
雪中見山松曉起澗橋見霜尤奇
作者：韓淲
朝代：宋

梅雪何嫌松雪，橋霜未抵林霜。
睡起樵蘇欲斷，竹爐尋火裝香。
雪作·其一
作者：韓淲
朝代：宋

臘裏春前雪，江南瘴癘清。
隔林應得趣，一壑豈忘情。
已喜疎梅發，遥知細麥生。
易疎何易密，積厚轉無聲。
雪作·其二
作者：韓淲
朝代：宋

開明三景凈，幻化十方清。
此日扁舟景，古人高卧情。
不知朝氣重，但覺夜寒生。
漫漫疑無色，綿綿如有聲。
雪作次邱簿韵
作者：韓淲
朝代：宋

萬里江天雪意濃，艤篷覓句愧諸公。
相逢不數山陰夜，酬唱難追正始風。
一飯已形雲子白，舉杯更瀉真珠紅。
片帆西上君須記，興在遠村丹樹楓。
雪天
作者：韓淲
朝代：宋

寒色摇窗紙，瓶梅靜吐香。
小樓深坐穩，矮屋欠伸長。
雪意垂垂白，雲容淡淡黄。
西湖林處士，侑食水仙王。
雪天
作者：韓淲
朝代：宋

雲意昏明欲雪天，冷風吹葉滿流泉。
短簷半影荒荒日，曲逕微籠冉冉烟。
山色不嫌靈運屐，溪光先上子猷船。
林邊喜有春消息，梅點長梢已粲然。
雪天窗前寒鴉
作者：韓淲
朝代：宋

寒窗曙色聽鳴鴉，簷外梅梢苦未花。
冉冉青山風落木，凄凄碧澗水流沙。
相逢客子兩三輩，指點比鄰四五家。
自是幽棲有餘味，又憑濁酒興無涯。
雪寒錢
作者：韓淲
朝代：宋

加賜雪寒錢，歡聲禁旅傳。
妻孥應盼盼，兒女定躚躚。
醉熟千家酒，炊香萬竈烟。
何須談挾纊，王道本通天。
雪後·其一
作者：韓淲
朝代：宋

澗谷冰霜踏雪行，不逢荷篠即僧清。
世間只解銷金帳，羔酒無疑茗椀亨。
雪後·其三
作者：韓淲
朝代：宋

農卜豐登士苦題，無聞近見定還迷。
子猷一棹歸何處，拍手山公醉似泥。
雪後·其二
作者：韓淲
朝代：宋

高卧從他有灞橋，荒塗橫古樹蕭蕭。
冰溪一曲靈山底，密灑之間復亂飄。
雪後·其五
作者：韓淲
朝代：宋

片月窺簷水浸冰，松梢梅影共崚嶒。
數聲猿嘯呦呦鹿，撥盡陰河掛壁燈。
雪後·其四
作者：韓淲
朝代：宋

曉看夜聽落寒聲，带雨隨風若霧橫。
平地尺爲天下瑞，日光玉潔更多情。
雪後如春
作者：韓淲
朝代：宋

雪消春意動，樓外已東風。
蘭珮新輸綠，梅瓶久薦紅。
人生雖向老，歲事豈終窮。
青瑣黄扉地，西湖一望中。
雪後微雨
作者：韓淲
朝代：宋

烟重雨尤寒，風銷日未乾。
江湖浮綠淨，巖岫列青攢。
嬾出空穿履，宜歸且釣竿。
凄凉兩都舊，洛下卧袁安。
雪後昌甫將歸章泉斯遠諸兄偕來留飲因詠林逋詩約同賦·其一
作者：韓淲
朝代：宋

風煙溪嘴轉山腰，起覺清寒坐擁貂。
林薄曉光吹蔌蔌，水流暮色下瀟瀟。
相期勝士來推戶，更想歸人遠度橋。
會取試尋詩句寫，還鳴高樹許由瓢。
雪後昌甫將歸章泉斯遠諸兄偕來留飲因詠林逋詩約同賦·其三
作者：韓淲
朝代：宋

竹邊松外最清新，煙歛風迴凈辟塵。
江闊遠分垂釣叟，山空時過採樵人。
摩挲望眼尋幽徑，抖擻閑身訪近隣。
三白會須能一飽，茗盂聊且寄吾真。
雪後昌甫將歸章泉斯遠諸兄偕來留飲因詠林逋詩約同賦·其二
作者：韓淲
朝代：宋

年來閒得傲山林，肯怪連天雪作陰。
蘇武不眠身自健，袁安高卧興何深。
嬾穿東郭先生履，細和西湖處士吟。
無限目前今古意，歲華如許老駸駸。
雪後看梅
作者：韓淲
朝代：宋

雪殘山潤眩朝晴，澗溜融澌漸有聲。
最是梅花先後發，倚風乘日艷精明。
雪後過雨巖訪履道
作者：韓淲
朝代：宋

讀書了科詔，公子顯揚謀。
歲寒松柏堅，高冢蔚而幽。
書櫺耿冰硯，日屋嵐未收。
上焉國脈壽，下焉民瘼瘳。
父母凜遺體，操持夢前修。
四載得重來，長言非燕遊。
樵蘇行跡稀，雨巖丁嶺頭。
共飯少徘徊，我志君勿求。
雪後霜結未釋
作者：韓淲
朝代：宋

苦雨翻明雪，酸風結暗霜。
晚煙留積冷，曉日度微陽。
茶竈薪難拾，詩箋筆易僵。
粗官對窮臘，何事不謀長。
雪晴南圃放步
作者：韓淲
朝代：宋

臘閏春爲早，梅花處處多。
不知千樹暗，無奈一枝何。
雪後風初峭，霜前日已和。
老人山澗曲，不飲亦婆娑。
雪晴可喜
作者：韓淲
朝代：宋

雪後春生日氣晴，梅根蘭葉喜駸駸。
亟圖賸賞那無興，轉覺倦遊非有心。
高卧袁安嗟往事，生擒元濟報佳音。
明年脫綬乘潮去，舟過釣臺尤要吟。
雪晴歸自湖團·其一
作者：韓淲
朝代：宋

雪後溪山分外清，東風日麗轉新晴。
水波隠隠遊鱼影，木葉叢叢啼鳥聲。
雪晴歸自湖團·其二
作者：韓淲
朝代：宋

瓦溝殘雪滴春風，賸水殘山淡藹中。
禽鳥不知人意老，數聲啼落野梅紅。
雪望
作者：韓淲
朝代：宋

山黯荒荒霧，溪凝惻惻風。
乍明收髣髴，欲暮起曚曨。
岸窄叢梅發，樓高老樹空。
歸來煖杯酒，爐火夜深紅。
雪氣
作者：韓淲
朝代：宋

連山烟霧起層陰，混混沄沄雪氣深。
直面樓臺開遠寺，驚心人物話平林。
花街車馬何曾少，茅屋塵埃轉不侵。
吠怪從渠走羣犬，鴻冥初不礙遺音。
雪消
作者：韓淲
朝代：宋

雪晴如雨滴茅簷，近濺橫飛遠復霑。
風定漸和歸几研，日斜微透入書籤。
也知坐久須還起，便覺爐深不用添。
麥隴高低應更潤，青青整整動纖纖。
雪溪
作者：韓淲
朝代：宋

馮凌泉石負春山，更著清灘下一灣。
喚作雪溪殊不惡，只愁興盡我空還。
雪窗兀坐
作者：韓淲
朝代：宋

霜收餘藹瀝簷水，雪屋雲窗日氣升。
旋撥地爐看宿火，軟蒲團坐几深凭。
雪觀·其一
作者：韓淲
朝代：宋

絕壑過蘭若，炷熏擁寒爐。
稍收神觀明，時翻經與書。
忘言忽自笑，得興將誰拘。
雪雲起冰霜，是事俱澹如。
雪觀·其二
作者：韓淲
朝代：宋

暮鼓朝鐘外，鼻端消息真。
靈山高溪南，而有彼上人。
祝髮豈滅性，趺坐宜忘身。
咄哉露地牛，染淨俱一塵。
當年少林立，話頭猶許新。
北風吹雨花，繽紛皓如銀。
我來試標榜，此境何了因。
無相亦無證，顰伸氣方勻。
雪觀晚步
作者：韓淲
朝代：宋

山梅占殘雪，晚色轉幽徑。
塵銷水石潤，所至集虛聽。
僧窗話未圓，茗椀味初定。
澹泊歲寒心，浮空殷鐘磬。
雲庵
作者：韓淲
朝代：宋

雲兮所怡悅，遂以庵我名。
時時簷下來，日日山畔生。
和煙不知處，致雨非有情。
龍鶴亦物耳，依乘定飛鳴。
震澤
作者：韓淲
朝代：宋

春風吹震澤，欲雪未多晴。
轉柁何忙去，停篙且緩行。
柳摇田漠漠，草軟岸平平。
四十年前夢，心驚熱眼生。
霍光夜召符璽郎
作者：韓淲
朝代：宋

擁昭初輔政，漢室大將軍。
符璽郎能爾，丹青見不羣。
霜天思田間穫稻之樂書贈犁春圖卷·其一
作者：韓淲
朝代：宋

霜晴稻熟上場時，雞黍人間任所之。
誰念塵埃自纏縛，耳昏眼悖復奚宜。
霜天思田間穫稻之樂書贈犁春圖卷·其二
作者：韓淲
朝代：宋

除了催租吏打門，洗鉏犁後便醺醺。
常年春雨多春事，待把心情付與君。
霜天曉角
作者：韓淲
朝代：宋

雨收雲薄。有底情懷惡。一段春風花事，吟得就、又忘卻。海棠紅未落。細細流霞酌。選甚蠅營狗苟，皆現定、有何錯。
霜寒
作者：韓淲
朝代：宋

沍寒日日霜如雪，地土縮高磚石裂。
板橋積厚滑難乾，林葉有同裝玉屑。
朝來負暄殊不暖，過午欲晡冰更結。
無風亦覺氣酸然，只是水邊梅影別。
一冬既雷仍既雨，僅可得晴霜未絕。
家貧無人去拾柴，白屋何由生煖熱。
且擁敗絮莫出門，欲賦江梅詩轉拙。
細思雨霜豈常霜，須見陽和變時節。
待他春色到人間，定自忘之都弗說。
霜寒
作者：韓淲
朝代：宋

霜風一夜入樓寒，擁被微吟亦自寬。
年事漸多秋又老，誤身初不爲儒冠。
霞山
作者：韓淲
朝代：宋

避喧甘猛虎，杜語誠有味。
況此古城遊，儘迥儘無畏。
捫蘿魚貫登，犖确入荒蔚。
俄而得峻極，天闕逼象緯。
春風猶未旬，芳事已髣髴。
憑虛了不寒，清淑滿腸胃。
眼高物破碎，意廣身良貴。
隘彼微塵歊，邑郭亦何謂。
同來三二友，斯道久涇渭。
偶然一尊携，物笑我頻喟。
焉知酒行多，但覺飲之既。
煙巒屏障環，秀潤仍蔽芾。
更對西日紅，輪囷纏海氣。
露菊
作者：韓淲
朝代：宋

英英輝叢菊，重露滋其花。
移來秋已深，不飲亦已嘉。
小檻憑虛簷，山迥無風沙。
霽色寒未生，此地玉溪家。
靈井
作者：韓淲
朝代：宋

靈井復何許，薰風度前林。
一筇爲蕭散，涉流殊匪深。
山空人跡少，無言見鳴禽。
嵌巖適所會，潺然送清音。
宜我濯塵土，陶寫此胸襟。
富貴本天命，得閑且幽尋。
靈溪道中
作者：韓淲
朝代：宋

但覺村深好，青山分外多。
連延俄聳拔，回復又坡陀。
風冷平沙鴈，天空上水鵝。
晚時見魚艇，吾欲借其簑。
靈芝寺清坐聽潘德久弄琴久之小酌而散
作者：韓淲
朝代：宋

秋晚靈芝寺，陰雲闔復開。
荷枯半倚草，柏老徧生苔。
興到容吾賦，閑知與客來。
琴邊更三疊，莫放酒船回。
靈鷲道中
作者：韓淲
朝代：宋

歷歷山川舊，輿籃我爲遲。
偶同三友去，又作一篇詩。
懷德樟丘遠，閶門玉片思。
僧窗欹夢枕，休問夜何其。
靈鷲道中
作者：韓淲
朝代：宋

霜林落衰草，遊子歎道途。
豈不念急景，冉冉塵務俱。
閑寫僧寺幽，髣髴摩詰圖。
風前鴻鴈來，日下鶬鴰呼。
青山寺
作者：韓淲
朝代：宋

擾擾紛紛滿眼塵，可憐光景逐時新。
數聲啼鳥亂雲暮，竹外一枝梅小春。
青巖
作者：韓淲
朝代：宋

山儘深時氣儘清，雨雲收晚做秋晴。
荒尋有寺通前境，分外身輕放脚行。
青玉案
作者：韓淲
朝代：宋

蘇公堤上西湖路。柳外躍、青驄去。多少韶華驚暗度。南山遊遍，北山歸後，總是題詩處。如今老矣傷春暮。澤畔行吟漫尋句。落拓情懷空自許。小園芳草，短籬修竹，點點飛花雨。
青陽龍池僧索詩
作者：韓淲
朝代：宋

老僧口邊生白醭，坐斷諸方占幽獨。
池中應有龍去來，好爲朝昏打齋粥。
鞏仲至到浙江急往見之繼而以詩來乞次韵
作者：韓淲
朝代：宋

相從我自慰無聊，物換星回又斗杓。
近市少霜梅欲動，長溝無雨水全消。
幾年冠蓋東南會，逐日舟帆上下潮。
見說公來便尋覓，老懷何更得詩邀。
鞏仲至和張少卿韵約同寄一首
作者：韓淲
朝代：宋

歎息南湖老，詩禪只自深。
雨花歸宴坐，風葉對孤斟。
城郭舟車會，齋房翰墨林。
遥知定中起，吟嘯也如瘖。
題丁使君浮香亭嘗招飲繼有三絕次韵謝之·其一
作者：韓淲
朝代：宋

報政冰溪歲晚時，清心餘韵忽橫枝。
仙壇觀上陵陽子，化鶴千年華表詞。
題丁使君浮香亭嘗招飲繼有三絕次韵謝之·其三
作者：韓淲
朝代：宋

名高二相雖陳迹，猶是官梅玉雪風。
吟到金華侍臣語，不妨包括錦囊中。
題丁使君浮香亭嘗招飲繼有三絕次韵謝之·其二
作者：韓淲
朝代：宋

雪後園林春已來，亭前花爲醉翁開。
暗香一陣知多少，徐步凌風索笑盃。
題三茅堂讀放翁碑易道士設茗
作者：韓淲
朝代：宋

寶山最佳處，突兀三茅堂。
幽襟翫岩穴，散脚登崇岡。
梅亭雖未花，自覺草樹香。
午陰布修幹，禽鳥時來翔。
下視江海波，風煙渺茫茫。
貞石披妙詞，摩挲有餘光。
吾身已塵土，乃得閒相羊。
羽人復能吟，煎茗邀山房。
意勝神頓適，俗遠慮兼忘。
乃知軒裳縶，自苦升斗藏。
饑餓非難忍，歲月空帝鄉。
揮手下山去，餘情滿秋陽。
題劉叔驥詩卷
作者：韓淲
朝代：宋

春風一曲唱離歌，樓外玉溪流細波。
詩酒尚能如此在，豈知白髮我偏多。
題南豅
作者：韓淲
朝代：宋

南豅山下路，一眼煙雨昏。
松篁葉滿地，楊柳條映門。
此興非所難，吾道何由尊。
鏗爾舍瑟希，带濕藏春痕。
題司馬寺丞約汪倅趙倅携酒相過澗亭
作者：韓淲
朝代：宋

溪山前後簇雙旌，暇日城南取次行。
因到小園尋勝事，更於野寺暢幽情。
聯翩別乘同歌吹，落拓閒民亦兕觥。
元祐相家文物在，喚回洛社舊昇平。
題向子山耐軒
作者：韓淲
朝代：宋

相臣名德聖君稱，子子孫孫合敬承。
百世衣冠如一日，堂堂心事待傳燈。
題墦間圖孫季仲丈創意爲之殊可玩也·其一
作者：韓淲
朝代：宋

妻妾能羞亦可嘉，而今那有此人家。
買臣見棄蘇秦逐，却悔施施尚爾誇。
題墦間圖孫季仲丈創意爲之殊可玩也·其二
作者：韓淲
朝代：宋

戰國縱橫得幾年，當時情態已如然。
滔滔天下平常慣，要底丹青入畫傳。
題墨梅
作者：韓淲
朝代：宋

只在山林不見花，誰將水墨試橫斜。
與君一笑風霜裏，從此留詩到酒家。
題姜堯章白石洞
作者：韓淲
朝代：宋

詩眼玩塵世，漫作威鳳鳴。
經行苕溪水，乃見白石清。
拂衣鑑須眉，喚起仙骨驚。
胡爲隨人間，歎息百慮縈。
洞中應笑我，何不高舉輕。
明時樂未正，尚欲追英莖。
它年淳氣合，肯有爵服情。
癡人莫說夢，烈士徒殉名。
轉庵偶饒舌，已足壓旦評。
古來曠達者，談笑得此生。
臨流賦招隠，一奏朱絃聲。
題孫伯符墓
作者：韓淲
朝代：宋

自無太史慈，孰對孫伯符。
羣舒有餘地，周郎或知予。
既推道南宅，以濕謾相濡。
本擬馳中原，掃滅鄴中都。
天乎許貢客，一箭失壯軀。
黽勉付後事，張昭乃其奴。
赤壁之火攻，僅可保全吳。
公瑾復不長，伯業益荒蕪。
至今春草生，高墳在姑蘇。
傳言尚相點，經行倍踟躕。
異代歲月速，誰爲我非夫。
酹酒起英爽，白楊鳴赤烏。
荆州或已分，曹劉竟稱孤。
堂堂破虜冢，歸命誠足俘。
題尹諫議西軒
作者：韓淲
朝代：宋

此軒勝事有誰論，霜夜相從共一樽。
歎息摩挲舊詩句，只今猶喜有曾孫。
題山光亭
作者：韓淲
朝代：宋

晚春天氣綠園林，小上危亭酒未深。
紫燕歸來知倦翼，黄鸝飛去有清音。
水煙望望山明滅，風雨時時景晦陰。
莫問癡兒了官事，尊前容我短長吟。
題山水曲屏
作者：韓淲
朝代：宋

空山蕙帳眠清熟，一箇漁舟墮枕邊。
却憶年時江上路，丹青濃淡是雲煙。
題扇
作者：韓淲
朝代：宋

山近不嫌暖靄，溪回更带寒泉。
水凈沙頭有此，嵐縈水末疑然。
題扇·其一
作者：韓淲
朝代：宋

老木埋雲水浸沙，常言山盡是天涯。
誰知却在天涯外，髣髴青山似舊家。
題扇·其三
作者：韓淲
朝代：宋

一山晴日一林風，僧舍人家杳靄中。
行自章泉過懷德，依稀圖畫略相同。
題扇·其二
作者：韓淲
朝代：宋

漁艇悠揚杳渺寬，茅茨突兀有無間。
晴風便面回輕暑，更覺青山似我閒。
題新居
作者：韓淲
朝代：宋

泉石堂前四十秋，青山橫北水西流。
蕭蕭木葉下高樹，寂寂河梁浮小舟。
喜有詩人尋勝跡，可無閒客共清遊。
翛然更占南屏曲，應待我來盟白鷗。
題昌甫所得陸待制手書次韵昌甫之題句
作者：韓淲
朝代：宋

放翁遺墨幾何年，雲遶秋山月滿川。
摸索空驚久零落，追思猶恨少留連。
貞元人事誠如夢，正始文風信若仙。
江海凄凉易陳迹，山陰茅宇賀家船。
題昌甫所錄郭文諸人傳後
作者：韓淲
朝代：宋

獸鹿如斯爲慨然，使君猶入野人船。
游山失道今誰問，孤姥翻知長史賢。
題有山亭
作者：韓淲
朝代：宋

胸中丘壑本無塵，眼底青山意愈真。
亭占林園最高許，一杯風味景長新。
題朱直學竹軒
作者：韓淲
朝代：宋

裂石作翠竹，秋風生晚凉。
政須人嘯詠，應記我行藏。
題梅溪橘閣詞
作者：韓淲
朝代：宋

霜葉柳塘風，烟蘂梅溪渡。
茅店問村醪，未許空歸去。
倚杖小裴回，寫我吟邊句。
醉眼復何之，落日孤鴻處。
題橋南書院圖卷
作者：韓淲
朝代：宋

幾年來往柯山下，合到橋南書院中。
邂逅立談知地勝，從容抵掌見詩窮。
心情信自一廛足，眼力從他萬馬空。
煮茗燒香了吾事，試聽灘瀨落秋鴻。
題武夷所校丹經後
作者：韓淲
朝代：宋

武夷山翁今已僊，此書留與學長年。
丹砂夜就龍虎鼎，後之讀者心應然。
題水石松梅
作者：韓淲
朝代：宋

絕壑移陰上壁間，潺潺猶聽瀉狂瀾。
亂梅香噴青松起，但覺庵中六月寒。
題水鵲
作者：韓淲
朝代：宋

水鵲衝衝過，山鴉撲撲飛。
澗深應得趣，樹密自能歸。
古路人行少，家寒客到稀。
世途多轗軻，隣里且相依。
題江南
作者：韓淲
朝代：宋

邂逅江南景，蕭蕭小桂叢。
不知春已過，常得晚能同。
冉冉塵寰偪，勞勞色界空。
飛潛與幽顯，同是一樊籠。
題汪玉山送仲上人遊六祖塔詩次韵
作者：韓淲
朝代：宋

玉山四句偈，看了百千回。
不是爲送僧，不是爲尋梅。
題溪堂柏閣
作者：韓淲
朝代：宋

循除㶁㶁水長鳴，柏閣溪堂靜處深。
出處清朝爲得路，卷舒黄卷足知音。
雞豚里社高人酒，風月山林野客吟。
好在秋殘一樽後，直須懷玉伴幽尋。
題潘舍人小月巖
作者：韓淲
朝代：宋

山石漠漠明寒煙，望中一見心凄然。
平生玉斧修未圓，幾年只在靈溪邊。
長安人家雜塵土，驚怪轉庵能斷取。
知君詩眼留萬古，不待四更看月吐。
題煙月竹石
作者：韓淲
朝代：宋

和月依風遠弄明，細看密密更亭亭。
文湖州去坡仙已，詩眼逢君亦爲青。
題竹
作者：韓淲
朝代：宋

有酒不妨醉倚，有詩不妨自題。
聲以清風何遠，影於殘月都迷。
題笑軒
作者：韓淲
朝代：宋

伸眉爲作笑軒詩，胡廣中庸天下知。
展轉此身俱老矣，紛拏何事不兒嬉。
從教流俗千般巧，莫受榮華一點欺。
幾度歸來撫空案，清風明月總相宜。
題紫溪春晚圖畫
作者：韓淲
朝代：宋

東風滿地吹瑶草，水煖雙流山四抱。
參差樓觀倚晴空，林靄乍收初日杲。
杏桃婀娜開花早，蝶遶鶑遷魚在藻。
人家籬落動耕桑，溪女往來翁喚媼。
務頭臘酒賤仍好，麥熟官清農晏保。
岝崿峰高多醉遊，天目潭深無旱禱。
誰把丹青能一掃，點綴毫芒殊可考。
分明融蕩紫溪春，路入煙霞是仙島。
題草蟲扇·其一
作者：韓淲
朝代：宋

粉翼纔成便鬭飛，微蟲氣化豈先知。
草間更看跳梁者，物物春風信有時。
題草蟲扇·其二
作者：韓淲
朝代：宋

雨晴風細兩翩翩，一枕莊周莫悵然。
野落春光驚欲老，深情都付草蟲邊。
題華嚴境
作者：韓淲
朝代：宋

游目貝葉書，究竟華嚴境。
當年寓名心，觀者要深省。
題貫時軒
作者：韓淲
朝代：宋

柯葉貫四時，不爲寒暑變。
理事俱到處，因之亦可見。
題趙四行卷
作者：韓淲
朝代：宋

淡泊梅都官，苦硬孟東野。
韓歐舒而明，徐呂平而雅。
健闊到應劉，高深望屈賈。
章泉有斯人，身寄玉山下。
題趙希遠小景
作者：韓淲
朝代：宋

春風吹綠樹，占斷江頭路。
水煖浴鴛鴦，汀沙澹吞吐。
斷取置轉庵，又作筆下句。
長安紅塵中，相對得幽趣。
題趙鈐轄水閣
作者：韓淲
朝代：宋

東南都會水晶客，髣髴西湖醉眼中。
楚尾寓廛同一笑，蒲萄新漲藕花風。
題野翁亭
作者：韓淲
朝代：宋

岝崿峰前野翁亭，溪聲常在山常清。
我來尚想坡仙靈，刁令遺事猶芳馨。
寒煙濃淡晚雨零，主人醉客客未醒。
他時此地誰重經，俛仰今昔俱忘形。
題錢塘三賢堂
作者：韓淲
朝代：宋

暑雨過林壑，青青發幽香。
徘徊湖水邊，路轉山橫崗。
朱門嚴古祠，中有水仙王。
配食者誰子，三賢坐高堂。
當年處士廬，鬰然眇相望。
故侯白與蘇，龍章照錢塘。
人生死即已，姓字何芬芳。
修名貴自立，隠德千古光。
文章發政事，百世胡能忘。
因看游魚潛，更想冥鴻翔。
微官得休沐，况復五月凉。
茲遊獲勝踐，不覺歌聲長。
題隆中圖
作者：韓淲
朝代：宋

何意求聞達，偶逢劉豫州。
隆中三顧處，抱膝也風流。
題魚計編後
作者：韓淲
朝代：宋

積水閒題魚計名，一亭元自野而清。
幾年來往疑無謂，舉世行藏定不驚。
鄭圃賦留南渡久，瓢泉曲到老來平。
詩編多少臨淵興，徒得旁觀句眼明。
風入松
作者：韓淲
朝代：宋

小樓春映遠山橫。綠遍高城。望中一片斜陽靜，更萋萋、芳草還生。疏雨冷煙寒食，落花飛絮清明。數聲弦管忍重聽。猶帶微酲。問春何事春將老，春不語、春恨難平。莫把風流時節，都歸閒淡心情。
風落
作者：韓淲
朝代：宋

風落摇窗牖，煙垂暗屋簷。
漫空時衮衮，灑迥復纖纖。
著柳真堪折，迷花自可粘。
春前一尺雪，農事不須占。
風雨
作者：韓淲
朝代：宋

風雨如晦雞既鳴，茅茨疎濕迷山楹。
披衣不知所如往，爐存宿熅猶熒熒。
水流花謝青春深，前村解橋隔孤城。
庾郎鮭菜當用情，瓶粟更付折脚鐺。
風雨中誦潘邠老詩
作者：韓淲
朝代：宋

滿城風雨近重陽，獨上吳山看大江。
老眼昏花忘遠近，壯心軒豁任行藏。
從來野色供吟興，是處秋光合斷腸。
今古騷人乃如許，暮潮聲捲入蒼茫。
風雪見山林佳絕
作者：韓淲
朝代：宋

煙濃山漸白，風急樹還青。
鶻落飛鳶逕，鷗浮宿鴈汀。
周遮迷疊嶂，疾瀉快中泠。
敝褐輿籃兀，村醪飲易醒。
颺糠
作者：韓淲
朝代：宋

颺糠新出米，打穀旋推禾。
健婦行茶椀，癡兒守飯籮。
一秋能飽未，終歲得閒麽。
農事無終極，人生可奈何。
飛泉洞
作者：韓淲
朝代：宋

飛泉洞邊人意閒，白雲流影山空寒。
角巾野服曳筇杖，誰著此身天地間。
飯後乘日過東家
作者：韓淲
朝代：宋

霜晴已是探梅時，野趣軒茶更合詩。
才出門來唯獨往，不看山去亦何知。
試聽石瀨無塵滓，如覺林梢有好枝。
心與眼明知興熟，朗吟惟老轉相宜。
飲橫碧軒
作者：韓淲
朝代：宋

僧舍頹簷屋一間，呂曾南渡此看山。
風光流轉人雖遠，詩句磨鎸景自閒。
好事肯同携酒至，青春又見隔年還。
坐中野老醺然醉，指點梅花亦可攀。
飲趙池詠海棠
作者：韓淲
朝代：宋

池閣新晴見海棠，試將杯酒問春光。
主賓可是風流殺，一片紅雲過夕陽。
養魚莊呈余馮二友
作者：韓淲
朝代：宋

湖山晴已佳，交遊老逾永。
以茲登臨心，相彼昏旦景。
風前午方睡，雪後晚猶冷。
徘徊既良久，放浪亦俄頃。
花林想鶑聲，水葉亂魚影。
酒到俱勿辭，詩成獨重省。
餘干黄師求北窗詩
作者：韓淲
朝代：宋

陶令一北窗，今古自無對。
折腰豈爲米，歸來本非退。
平生羲皇心，肯與時嚮背。
當年五柳傳，誰云閉關輩。
子能知其然，此意要常在。
淵明不吾欺，是中誠可愛。
餘杭拉趙履常昆弟同曾甥守約遊巽亭
作者：韓淲
朝代：宋

平湖溜清漲，亂石夾遠流。
洗盞與客言，展席愜我遊。
人生貴自適，世道將焉求。
晚峰忽前列，鳥鳴來白鷗。
餘杭訪趙蹈中郊居
作者：韓淲
朝代：宋

新霜晴日見郊居，草樹如斯亦有餘。
聞道又從湖外去，峰前回鴈記傳書。
香積寺閑步
作者：韓淲
朝代：宋

瀹茗幽窗下，圍棋小檻旁。
同來一尋勝，散坐共追涼。
水竹元深茂，巖花已再香。
長安塵土裏，城外喜行藏。
馬圖
作者：韓淲
朝代：宋

朔風鬃尾自蕭騷，却喜丹青眼力高。
君欲案圖來索駿，人間誰復九方臯。
馬圖云韓幹筆
作者：韓淲
朝代：宋

韓幹畫肉不畫骨，騣尾蕭騷倏超忽。
世間凡馬徒區區，筆底丹青色尤勃。
風塵澒洞心力短，世代推遷辭氣訥。
鷹鶩相呼可奈何，金粟堆前龍蕩窟。
馬莊甫經過留五字次韵
作者：韓淲
朝代：宋

老却溪山眼，荒寒不見人。
草深多爛舊，梅淺易尖新。
歲事誰嗟晚，年齡自惜春。
相逢既相識，聊借酒精神。
馮媛當熊
作者：韓淲
朝代：宋

檻外當熊立，人情見亦驚。
翩翩後宮女，馮媛獨馳聲。
駿仲小三哥調選言還併寄巽伯上舍
作者：韓淲
朝代：宋

麗澤之風又一傳，可堪諸老久沉泉。
逢人盡道能尊事，逐物那知不變遷。
邦邑祠堂應自若，朝家卹典爲誰然。
相思相見還相別，難弟難兄更著鞭。
高祖令李密迎見秦王李密不敢仰視
作者：韓淲
朝代：宋

甲馬幽州路，英雄不自量。
凱歌迎勞處，方識小秦王。
高鴈
作者：韓淲
朝代：宋

高鴈承雲薄，參差去復齊。
水村連落岸，山寺迫浮溪。
風定轉宜遠，日斜元未棲。
一聲歸兩眼，不負拄枯藜。
魏知府挽詩·其一
作者：韓淲
朝代：宋

先正聲猷在，諸賢競挽推。
蚤年知振厲，中道惜裴回。
論建何老識，文詞豈小才。
近來耆舊盡，徒與士生哀。
魏知府挽詩·其二
作者：韓淲
朝代：宋

歷歷親言話，長懷逸老堂。
典刑杯酒外，氣象簡編旁。
有子真源委，何人更發揚。
宣風覺庵地，霜露鬰乎蒼。
魚莊午睡
作者：韓淲
朝代：宋

魚莊借榻眠春風，湖吹晚煙波拍空。
是中祇可飲醇酎，摩挲醉眼花能紅。
兩峰高高浴鳬亂，杜若汀前楊柳岸。
相逢君嬾我更閑，不用長歌白石爛。
魯解元以坡語空山無人水流花開爲詩和韵·其一
作者：韓淲
朝代：宋

溪山淡淡復溶溶，老覺身閒百念空。
誰把清詩相觸撥，又隨吟嘯醉春風。
魯解元以坡語空山無人水流花開爲詩和韵·其七
作者：韓淲
朝代：宋

水流活活水橋斜，清浸梅梢岸底花。
自與空門了孤絕，肯隨游冶入芳華。
魯解元以坡語空山無人水流花開爲詩和韵·其三
作者：韓淲
朝代：宋

橫斜清淺暗香動，時把心情百樣摹。
忽憶西湖林處士，此風應笑古來無。
魯解元以坡語空山無人水流花開爲詩和韵·其二
作者：韓淲
朝代：宋

人之老去須甘老，天以閒來莫厭閒。
滿樹梅開和玉雪，門前流水響空山。
魯解元以坡語空山無人水流花開爲詩和韵·其五
作者：韓淲
朝代：宋

不須更著前村裏，且傍衡門看流水。
無人塗路橫古今，吹盡梅花又梅子。
魯解元以坡語空山無人水流花開爲詩和韵·其八
作者：韓淲
朝代：宋

歲寒草木競黄落，春到空山梅自開。
一任門無車馬到，香飛流水澗中來。
魯解元以坡語空山無人水流花開爲詩和韵·其六
作者：韓淲
朝代：宋

閒收神觀與天游，坐斷空山百不留。
只許梅花恣開落，春歸幽澗水風流。
魯解元以坡語空山無人水流花開爲詩和韵·其四
作者：韓淲
朝代：宋

車塵不到世氛遠，野水閒花景最新。
汎汎空明知我獨，故將流影巧隨人。
鴈度
作者：韓淲
朝代：宋

鴈度南樓雪，寒聲裂紙窗。
身雖回五嶺，影亦落千江。
抱膝吟諸葛，全家隠老龐。
冥冥避矰繳，一往信難雙。
鵝湖僧房
作者：韓淲
朝代：宋

青筍初成宿雨晴，並簷啼鳥兩三聲。
鵝湖峰下僧窗晚，一枕誰知夢亦清。
鵝湖道中·其一
作者：韓淲
朝代：宋

野花狼藉雨初晴，人在山南山北行。
東風淺淺尚寒色，雲映遠天斜照明。
鵝湖道中·其三
作者：韓淲
朝代：宋

雨斜風驟樹連雲，荒遠人家酒不村。
小醉未成愁又入，更無情緒到清樽。
鵝湖道中·其二
作者：韓淲
朝代：宋

高田下田流水聲，前村後村鵓鳩鳴。
山礬已開桃已謝，霏霏小雨未成晴。
鵝湖道中·其四
作者：韓淲
朝代：宋

青松影裏小桃花，山崦橫岡人幾家。
牧童樵子自來往，水擁斷溝留殘沙。
鷓鴣天
作者：韓淲
朝代：宋

便把山林寄此身。也須詩酒屬吾人。仙家舊是金堂士，吏隱新收玉局名。惟自樂，不憂貧。淵明談笑更清真。年年眉壽登高後，醉帽常留菊滿簪。
鷓鴣天
作者：韓淲
朝代：宋

只唱離歌一疊休。玉溪浮動木蘭舟。如何又對雲煙晚，不道難禁草樹秋。空脈脈，忍悠悠。綢繆終是轉綢繆。相思相見知何處，記取新歡說舊遊。
鷓鴣天
作者：韓淲
朝代：宋

看了香梅看瑞香。月橋花檻更雲窗。不知是有春多少，玉水靈山醉幾場。閒蝶夢，褪蜂黃。盡溫柔處盡端相。珠簾十里揚州路，贏得潘郎兩鬢霜。
鷓鴣天
作者：韓淲
朝代：宋

老去情懷酒味中。水邊林下古人風。歲雲暮矣江空晚，誰識儋州禿鬢翁。人易遠，語難工。春時猶記一尊同。苦心未免皆如此，只合揮弦目送鴻。
鷓鴣天
作者：韓淲
朝代：宋

莫笑閒身老態多。避人避世欲如何。分明畫出山陰道。太息吟成甯戚歌。穿木石，泛煙波。從前魑魅喜人過。靈山西畔高溪上，一棹歸來舞短蓑。
鷓鴣天
作者：韓淲
朝代：宋

莫道龐公不入州。為誰歌酒也遲留。襟期別乘真難事，領略同遊豈易謀。他擾擾，自悠悠。香浮茉莉笑花頭。一簾雲影催詩雨，喚起佳人無限愁。
鷓鴣天
作者：韓淲
朝代：宋

菸禁荒荒雨溼雲。近郊爭出滿城人。兒童藉草幾成市，杯酒沾花不覺村。身又老，眼增明。回頭一任是紅塵。山中誰信無寒食，澗上何如且採蘋。
鷓鴣天
作者：韓淲
朝代：宋

雨溼西風水面煙。一巾華髮上溪船。帆迎山色來還去，櫓破灘痕散復圓。尋濁酒，試吟篇。避人鷗鷺更翩翩。五更猶作錢塘夢，睡覺方知過眼前。
鷓鴣天
作者：韓淲
朝代：宋

雲到春飛若素期。柳條吹送落梅枝。冰壺表裡誰能賦，玉鑑圓明且屈卮。村舍北，郡樓西。治中風調只心知。不堪野老關門醉，想見山翁倒載時。
鷓鴣天
作者：韓淲
朝代：宋

靜樂堂中禪悅身。相家慶襲兩家春。瑤池雲氣沖霄鶴，蘭砌風標瑞世麟。華屋邃，寶杯新。年年秋與月常明。笙簫且奏長生曲，宣勸還看送喜頻。
鷹盤風
作者：韓淲
朝代：宋

寂寂鷹盤風，擾擾燕衝雨。
空梁如有言，廣野亦疑舞。
豈不營窠巢，何嘗畏羅罟。
仰視復行看，衡門室環堵。
鷺鷥林
作者：韓淲
朝代：宋

一段寒煙上，雲行斷復低。
明中山映樹，暗處水平溪。
村落籬門短，人家草屋齊。
風回聽幽絕，鳴午有荒鷄。